
1. INTRODUCERE. Profesiile liberale

Potrivit art. 1.2 din Statutul Uniunii Mondiale a Profesiunilor Liberale, aceste profesii se bazează pe mai multe criterii fundamentale comune de exercitare.

Caracteristicile profesiilor liberale sunt următoarele
:

- independenţa;

- responsabilitatea;

- păstrarea secretului profesional;

- constituirea în corpuri profesionale distincte;

- sunt profesiuni care îmbină interesul public cu interesul privat;

- sunt exercitate după promovarea concursului de admitere în profesie;

- persoanele care exercită profesia liberală sunt absolvente de învăţământ superior; 

- persoanele care exercită profesia liberală depun jurământul;

- competenţă;

- deontologie.

Prin esenţa lor, profesiile liberale sunt exercitate în mod independent, ele neputând fi suspuse ierarhiei administrative sau tutelei
. Independenţa membrilor organizaţiilor profesionale nu poate fi absolută, deoarece aceştia se supun dispoziţiilor legii şi deontologiei profesionale şi nu au dreptul să-şi abandoneze clientul sau pacientul în nici o împrejurare. Cu puţine excepţii, reprezentanţii profesiilor liberale îşi desfăşoară activitatea independent de structurile statului, se bazează pe propriile decizii şi sunt conştienţi că responsabilitatea dezvoltării propriei întreprinderi le revine în exclusivitate.

Indiferent de statutul pe care-l au, membrii organizaţilor profesionale îşi exercită profesia în mod independent, ei acţionând liber, conform standardelor de competenţă şi deontologie profesională imperativă. Independenţa unei profesii liberale este asigurată şi de actele prin care statul încredinţează ordinelor profesionale sarcina de a controla profesia în cadrul deontologiei. Prin urmare, apartenenţa unui profesionist la un ordin este absolut necesară, iar profesia se poate menţine independentă numai dacă ea se autoguvernează printr-un ordin. 


Profesiile liberale pot fi prestate, cu excepţia notarilor publici şi a executorilor judecătoreşti, de către toţi cetăţenii Comunităţii Europene.

Profesiile liberale se împart în:

- profesii liberale absolute (propriu-zise);

- profesii liberale relative.
• Profesiile liberale absolute se află în raporturi de coordonare sau/şi de subordonare cu instituţii din afara sistemului într-un singur moment, şi anume acela al elaborării de către Parlament sau de către Guvern a cadrului legislativ. După acest moment, profesiunile liberale devin independente, neputând fi controlate de autorităţi din afara sistemului. Din acest motiv, autoritatea legiuitoare trebuie să aibă în vedere, la momentul adoptării cadrului normativ, şi trasarea unui cadru de evoluţie corect şi logic, din punct de vedere juridic, pentru respectiva profesiune liberală. Profesiile liberale absolute sunt acelea care depind de autorităţi şi instituţii din afara sistemului doar în momentul adoptării legii de funcţionare şi organizare.
Ulterior acestui moment, profesiunea respectivă se supune legii sale de organizare precum şi hotărârilor adoptate de organele proprii create pe baza acestei legi. De asemenea, majoritatea profesiunilor liberale îşi adoptă statute proprii având ca fundament legea de organizare. Caracterul absolut al acestei instituţii nu trebuie exacerbat, deoarece şi categoria profesiunilor liberale este supusă controlului exercitat de instanţele judecătoreşti. Prin caracterul absolut se înţelege capacitatea respectivei profesiuni liberale de a fi coordonată numai de propriile organisme create în acest scop.
• Profesiunile liberale relative reprezintă acea categorie de profesiuni care sunt subordonate în mod bilateral, iniţial Parlamentului sau Guvernului
, ulterior fiind coordonate şi de organe din afara sistemului (Ministerul Justiţiei, Ministerul de Finanţe, etc.). Pentru aceste profesii liberale, independenţa lor funcţională şi organizatorică este redusă. 

Profesiile liberale nu sunt subordonate Parlamentului deoarece din momentul în care acestea sunt create, legiuitorul nu mai poate face altceva decât să modifice sau să abroge legea de înfiinţare, profesiunile liberale dobândind capacitate deplină de exerciţiu încă de la adoptarea prevederilor legale. Profesiunile liberale relative sunt subordonate/coordonate mai întâi de structuri din sistem, iar apoi de anumite organe din afara sistemului. 

Trebuie precizat că ambele categorii de profesii liberale sunt supuse autorităţii judecătoreşti, în măsura în care apare un litigiu şi numai dacă instanţele judecătoreşti sunt sesizate. În acest caz, nu este vorba despre control sau coordonare, ci avem de-a face cu soluţionarea unui conflict juridic cu privire la profesiile liberale. De exemplu, profesia de avocat este o profesie liberală absolută, deoarece este supusă doar legii sale de organizare; profesia de notar public sau magistratul din materia necontencioasă se situează la mijlocul drumului între funcţia publică şi profesia liberală. Cu alte cuvinte, el este titularul unei profesii liberale fără a fi eliberat, în multe cazuri, de sub tutela statului.
Doctrina
 a dispus că ruptura de stat nu poate fi totală, ca în cazul avocatului, deoarece notarul este titularul unei delegaţii din partea puterii publice de a da forţă deosebită actelor sale, la fel ca cele care provin de la un funcţionar public. 
În literatura de specialitate
 se face menţiunea că notarul public este titularul unei profesiuni liberale deoarece există libertatea publicului de a-şi alege notarul; biroul notarial cu toate mijloacele sale nu constituie un bun public dat în concesionare notarului, ci este rezultatul eforturilor proprii ale acestuia; prestează servicii de natură necomercială, fiind supus regimului fiscal stabilit pentru profesiunile liberale.
În aceeaşi manieră, notarul a fost definit şi în Rezoluţia
 adoptată în unanimitate de notariatele membre ale Uniunii Europene în martie 1990, la Madrid, unde s-a stabilit că notarul este un ofiţer public având primită o delegaţie de autoritate din partea statului pentru a conferi caracter de autenticitate actelor al căror autor este, garantând conservarea, forţa probantă şi forţa executorie a numitelor acte.
În concluzie, diferenţa existentă între profesia de avocat şi cea de notar public relevă şi diferenţele existente între profesiile liberale absolute şi profesiile liberale relative.

2. Răspunderea civilă a persoanelor care îşi desfăşoară activitatea în cadrul profesiilor liberale 


În principiu, obligaţia persoanelor care desfăşoară profesii liberale este o obligaţie de a face, definită ca îndatorire ce revine subiectului pasiv de a efectua o lucrare, şi, în general, orice prestaţie pozitivă în afara acelora care se încadrează în noţiunea de a da. În acest sens, obligaţia asumată de membrii profesiilor liberale este aceea de a presta un anumit serviciu sau de a executa anumite lucrări. 


Obligaţiile acestor persoane sunt obligaţii juridice care, în caz de neexecutare sau de neexecutare corespunzătoare, se bucură de posibilitatea de a fi supuse constrângerii din partea statului. Ele se deosebesc de obligaţiile morale care nu se impun prin forţa de constrângere a statului, ci în virtutea convingerii intime, însoţită de o eventuală influenţă pe care o poate exercita opinia publică. 


Izvorul răspunderii civile în cazul membrilor profesiilor liberale îl constituie contractul care se încheie între client şi prestatorul serviciului profesional, precum şi împrejurarea că în realizarea unui serviciu de interes public încredinţat de stat, în exercitarea şi îndeplinirea lui efectivă, profesionistul liberal poate produce daune clientului său şi în afara obligaţiilor ce decurg din contract
. 


Din acest punct de vedere, în România, sub aspectul izvorului răspunderii civile ne regăsim în temeiul prevăzut de art. 1350 Cod civil - „Orice persoană trebuie să-şi execute obligaţiile pe care le-a contractat”. 


Opinia majoritară
, exprimată în general în legătură cu izvorul răspunderii civile, evidenţiază că în cazul răspunderii civile a membrilor profesiilor liberale aceasta îşi are originea atât în acte juridice (contractul, de regulă), cât şi în fapte juridice, definite, în sensul restrâns al noţiunii, ca fapte ilicite, săvârşite fără intenţia de a produce efecte juridice, efecte care se produc în virtutea legii, independent de voinţa celor ce au săvârşit faptele. 


În concluzie, răspunderea civilă a membrilor profesiilor liberale poate fi atât de natură contractuală, cât şi delictuală. 


Ca efect al contractului încheiat între client şi profesionistul ce desfăşoară o profesie liberală, contractul este obligatoriu între părţi
, astfel că neîndeplinirea obligaţiilor ce rezultă din acesta, atrage sancţiuni pentru partea care nu şi le-a îndeplinit, de natură civilă. 


Contractul încheiat între profesionist şi client este un contract sinalagmatic, a cărui caracteristică esenţială, este reciprocitatea şi interdependenţa obligaţiilor ce revin părţilor. Fiecare dintre părţi, are, concomitent, faţă de cealaltă parte, atât calitatea de debitor, cât şi pe aceea de creditor; obligaţia ce revine uneia din părţi îşi are cauza juridică în obligaţia reciprocă a celeilalte părţi. 


Din această reciprocitate şi interdependenţă, decurg anumite efecte specifice: 


- partea căreia i se pretinde executarea va putea să se opună, invocând aşa numita exceptio non adimpleti contractus; 


- în situaţia în care o parte este gata să-şi execute obligaţia sau, deja, şi-a executat-o, va avea de ales între a cere executarea contractului ori a pretinde desfiinţarea sau încetarea contractului, în ambele cazuri putând solicita despăgubiri. Dacă desfiinţare are efecte retroactive, în cauză intervine rezoluţiunea, dacă încetarea este numai pentru viitor, sancţiunea este rezilierea; 


- în caz de imposibilitate fortuită de a-şi executa obligaţia, se ridică întrebarea cine suportă riscul contractului, regula generală fiind aceea că acesta revine debitorului obligaţiei imposibil de executat. 


Cât priveşte răspunderea civilă delictuală, aceasta intervine ca sancţiune specifică dreptului civil aplicată pentru săvârşirea unei fapte ilicite cauzatoare de prejudicii, care se aplică nu atât în considerarea persoanei care a săvârşit fapta ilicită, cât în considerarea patri​moniului său. 


Răspunderea civilă delictuală constituie dreptul comun al răspunderii civile, pe câtă vreme răspunderea contractuală este o răspundere cu caracter special. Legătura dintre acestea este aceea că ori de câte ori în dreptul civil nu avem de-a face cu o răspundere contractuală, vor fi aplicabile regulile privitoare la răspunderea civilă delictuală. 


În general, răspunderea civilă delictuală în cazul profesiilor liberale intervine pentru fapta proprie (art. 1357 - 1358 C.civ.), însă nu este exclusă nici răspunderea pentru prejudiciile cauzate de prepuşii lor (însă numai pentru stagiari, personalul auxiliar, etc., adică acel personal care a încheiat contracte individuale de muncă) în funcţiile încredinţate (art. 1373 C.civ.). 


Liberul profesionist nu este prepus al clientului. 


În cazul răspunderii pentru fapta proprie a persoanei care desfăşoară activităţi liberale trebuie să se facă dovada întrunirii cumulative a mai multe condiţii, respectiv: 


-  existenţa unei fapte ilicite; 


-  existenţa unui prejudiciu; 


-  existenţa unui raport de cauzalitate între fapta ilicită şi prejudiciu; 


 - existenţa vinovăţiei celui ce a cauzat prejudiciul, constând în intenţia, neglijenţă sau imprudenţa cu care a acţionat. 


Având în vedere că în exercitarea profesiilor liberale, aceasta poate fi prestată şi în numele unui persoane juridice, trebuie a fi menţionată şi atragerea răspunderii civile a acesteia, fie ca o chestiune derivată din contract sub forma răspunderii contractuale, fie ca urmare a producerii unui fapt ilicit, ce presupune răspunderea delictuală. 


Această ultimă formă de răspundere poate fi o răspundere pentru fapta proprie, ori o răspundere pentru fapta altuia, dar în exerciţiul profesiei. Dar, din acest punct de vedere, este cunoscut faptul că persoana juridică se exprimă prin organele sale, care, spre deosebire de reprezentanţi, sunt părţi intrinseci ale acesteia. Când vorbim de organele persoanei juridice, nu se au în vedere două entităţi de sine stătătoare: persoana juridică, pe de o parte, şi, structurile acesteia, pe de altă parte. Când este vorba de răspundere se are în vedere persoana juridică - ce se exprimă prin organele sale - şi deci, când se săvârşesc fapte ilicite, răspunderea revine acesteia, care are la dispoziţie acţiunea în regres împotriva persoanelor fizice din componenţa organelor de conducere. 


2.1 RĂSPUNDEREA CIVILĂ A AVOCAŢILOR ŞI NOTARILOR

● În marea majoritate a statelor membre ale Uniunii Europene nu există norme specifice privind răspunderea civilă a avocaţilor, aplicabilă într-un mod distinct de cea aplicabilă tuturor cetăţenilor
. 


Statele care au prevederi distincte în această materie sunt:


- Republica Cehă - responsabilitatea avocaţilor priveşte rezultate activităţii şi daunele produse;


- Estonia - responsabilitatea se referă la pierderile materiale directe ale clienţilor în legătură cu furnizarea de servicii juridice;


- Grecia - răspunderea vizează doar activitatea avocaţilor desfăşurată în faţa instanţei şi presupune frauda sau neglijenţa;


- Letonia - răspunderea civilă priveşte încălcarea de către avocat a unui drept al clientului, fapt ce are drept rezultat un prejudiciu pentru acesta;


- Lituania - responsabilitatea priveşte în special mijloacele şi mai puţin rezultatele;


- Polonia - responsabilitatea priveşte mijloacele. Consiliul naţional al consilierilor juridici a statuat norme specifice privind răspunderea acestei categorii;


- Slovacia - avocatul va fi răspunzător pentru orice pierderi sau daune cauzate clientului în legătură cu practica dreptului.


În ceea ce priveşte profesia de notar, în statele membre ale UE normele privind răspunderea civilă nu se aplică în mod diferit pentru această profesie, cu unele excepţii:


- Germania - normele privind răspunderea notarilor sunt diferite de cele pentru avocaţi;


- Belgia (Baroul flamand) - natura contractului şi sfera sa de aplicare influenţează răspunderea avocatului, care poate îndeplini o parte din sarcinile  notarului în anumite condiţii;


- Ungaria - normele privind răspunderea notarilor sunt diferite de cele pentru avocaţi, dar sistemul minim de asigurare pentru răspunderea civilă acoperă doar activităţile rezervate avocaţilor;

- Irlanda - regulile de răspundere sunt diferite în funcţie de activitatea juridică efectuată;

- Luxemburg - regimul de răspundere este independent de tipul de activitate efectuat;

- Norvegia - responsabilitatea diferă de la o activitate la alta, chiar în cadrul profesiei de avocat, atunci când tipul de contract încheiat este exclusiv, de exemplu în cazul încheierii unui testament;


- Polonia - excepţia priveşte cazul consilierilor juridici, care îşi desfăşoară activitatea în temeiul unui contract de muncă. Pentru avocaţi angajaţi,  responsabilitatea civilă pentru repararea daunelor produse este limitată la echivalentul a trei salarii;

- Marea Britanie (Societatea de Drept din Anglia şi Ţara Galilor) - avocaţii se bucură de imunitate de acţiune atunci când îşi desfăşoară activitatea în Portugalia, normele privind răspunderea civilă fiind diferite în această ţară. Cu toate acestea, responsabilitatea nu depinde de tipul de activitate efectuată, ci de nivelul daunelor aduse clientului.


În mai multe ţări nu este posibilă limitarea răspunderii: Estonia, Ungaria, Italia, Letonia, Polonia şi Slovacia.

În alte state, cum ar fi Belgia, Republica Cehă, Danemarca, Finlanda, Germania, Grecia, Irlanda, Liechtenstein, Luxemburg, Norvegia, Portugalia, Suedia, Olanda şi Marea Britanie, acest lucru este posibil.

În anumite situaţii, limitarea răspunderii este prevăzută prin clauze contractuale specifice -  Belgia, Grecia, Luxemburg, Consiliul Baroului din Anglia şi Ţara Galilor, Societatea de Drept din Scoţia, Consiliul Baroului din Irlanda de Nord - sau prin excepţii - Republica Cehă, Lituania, Liechtenstein, Norvegia.

Există excepţii care menţionează o sumă minimă de limitare a răspunderii - Belgia (Baroul flamand), Finlanda, Liechtenstein, Portugalia, Societatea de Drept din Scoţia.


În marea majoritate a ţărilor nu există limitări de natură geografică sau de alt tip privind desfăşurarea activităţii de avocat. 

În principiu, nu există limitări în ceea ce priveşte domeniul de activitate al avocatului - Austria, Cipru, Republica Cehă, Estonia, Franţa, Grecia, Irlanda, Italia, Letonia, Lituania, Norvegia, Polonia, Portugalia, Slovacia, Slovenia.


Cu toate acestea, unele limitări excepţionale sunt permise, în ceea ce priveşte sumele de bani obţinute - Finlanda, Lichtenstein, Suedia, Olanda, Marea Britanie şi Suedia, care folosesc termenul de „rezonabil” pentru stabilirea legalităţii unei astfel de clauze.

În Germania, limitările de răspundere sunt întotdeauna posibile, indiferent de tipul de activitate desfăşurat de avocat.


În Ungaria, acoperirea de asigurare minimă este valabilă pentru daunele care apar ca urmare a desfăşurării profesiei de avocat pe teritoriul Republicii Ungare.


În Danemarca şi Polonia domeniul de aplicare poate fi limitat (excluderea  activităţii de consiliere sau în ceea ce priveşte numai răspunderea materială).

Baza legală pentru limitarea efectelor unui contract: 

- legea: Republica Cehă, Polonia, Portugalia;

- contractul: Belgia, Irlanda, Luxemburg, Norvegia, Suedia, Olanda, Marea Britanie; 


- legea şi contractul: Austria, Germania;

- reglementările baroului: Finlanda.

În majoritatea statelor membre ale Uniunii Europene nu există fonduri de compensare pentru daunele aduse de avocaţi clienţilor: Cipru, Republica Cehă, Estonia, Franţa, Germania, Grecia, Ungaria, Irlanda, Italia, Letonia, Lituania, Lichtenstein, Luxemburg, Norvegia, Polonia, Portugalia, Slovacia, Slovenia, Suedia, Olanda, Irlanda de Nord.


În alte state, chiar dacă există acest fond, acesta nu este angajat în toate cazurile, ci doar în cele care depăşesc capacitatea de plată a firmelor de asigurări: Danemarca, Finlanda, Marea Britanie.


În marea majoritate a statelor europene, nu există cerinţe formale pentru solicitarea de către persoana păgubită a daunelor produse de un avocat, cu excepţia termenului legal de prescripţie. 


- Franţa şi Luxemburg - procedura implică ca cererea de chemare în judecată a unui avocat pentru recuperarea daunelor să aibă viza prealabilă a preşedintelui baroului, care nu vizează legitimitatea cererii, fiind doar o chestiune de procedură.


- Olanda - procedura implică chemarea în judecată şi a societăţii de asigurare a avocatului/firmei de avocatură.


Într-o serie de state, nu există o limită de valoare pentru creanţele solicitate. Este cazul Austriei
, Cehiei, Danemarcei, Finlandei, Germaniei, Greciei, Irlandei
, Letoniei, Lituaniei
, Poloniei, Slovaciei, Suediei, Olandei şi Regatului Unit al Marii Britanii.


Termenul de prescripţie este de 3 ani - Luxemburg şi Norvegia; 5 ani - Belgia; 6 ani - Cipru; 7 ani - Portugalia; 10 ani - Franţa, Ungaria şi Italia, etc.


Nivelul minim de asigurare:


- Estonia - 64.000 de euro/eveniment asigurat;


- Ungaria - 19.000 de euro/eveniment asigurat sau 38.000 de euro/an; 



- Irlanda - 700.000 de euro/cerere;

- Liechtenstein  - 1 milion de euro/cerere;


- Polonia - 90.000 de euro/eveniment asigurat;


- Anglia şi Ţara Galilor - 2 milioane de lire sterline pentru firme de avocatură fără personalitate juridică şi 3 milioane de lire sterline pentru firme de avocatură cu personalitate juridică.


Schema de asigurare obligatorie se aplică în 21 de state europene - Austria, Belgia, Republica Cehă, Danemarca, Estonia, Finlanda, Franţa, Germania, Ungaria, Irlanda, Lituania, Lichtenstein, Luxemburg, Norvegia, Polonia, Portugalia, Slovacia, Slovenia, Suedia, Olanda şi Marea Britanie, iar în 4 ţări, asigurarea de răspundere civilă este voluntară - Cipru, Grecia, Italia şi Letonia. 

Irlanda aplică prevederi diferite: asigurarea de răspundere profesională este obligatorie pentru avocaţii din sistemul privat şi opţională pentru avocaţii care îşi desfăşoară activitatea în structurile publice ale statului.


Acoperirea minimă a asigurării variază de la 19.000 de euro în Ungaria, pentru fiecare eveniment la 6.200.000 de euro în Belgia (OVB). Acoperirea minimă este plătită de către avocaţi individuali sau societăţile cu răspundere limitată.


Pentru realizarea acestui obiectiv, se aplică 3 scheme diferite:


- sistemul individual, aplicabil în 12 state - Belgia (OBFG), Danemarca, Estonia, Finlanda, Germania, Grecia, Ungaria, Letonia, Lituania, Lichtenstein, Anglia şi Ţara Galilor.


- sistemul colectiv, aplicat în 6 ţări - Luxemburg, Slovacia, Slovenia, Suedia,

Scoţia şi Irlanda de Nord. 


- sistemul mixt, care se regăseşte în 10 state - Austria (asigurarea de bază este cumpărată de titularul profesiei liberale, iar extinderea acesteia o realizează baroul regional), Belgia (OVB), Cehia, Franţa, Irlanda, Italia, Norvegia (pe lângă asigurarea individuală, baroul poate negocia o asigurare de garanţie colectivă disponibilă pentru toţi membrii, avocatul putând alege un plafon de asigurare de până la 20 de milioane coroane în cadrul schemei colective), Polonia, Portugalia şi Olanda. 

Astfel, în Austria, asigurarea de grup este administrată de baroul landului. Valoarea minimă de asigurare stabilită de avocatul independent pe fiecare eveniment asigurat trebuie să fie aprobată de baroul local. 


- Belgia - poliţa de asigurare obligatorie (de prim rang) se aplică tuturor avocaţilor. Baroul flamand încheie o poliţă de asigurare colectivă (al doilea rang), la care avocaţii pot adera. În plus, fiecare firma de avocatură poate asigura răspunderea profesională pentru daune prin încheierea unui contract pe o bază individuală pentru sume mai mari.


- Republica Cehă - o societate cu răspundere limitată şi un parteneriat cu răspundere limitată trebuie să fie asigurate din momentul înregistrării lor în Registrul Comerţului. În cazul în care un avocat practică dreptul într-un consorţiu, acesta va fi responsabil solidar cu avocatul care a provocat daune clienţilor.


- Danemarca şi Estonia - asigurarea trebuie să acopere răspunderea pentru fapte de neglijenţă gravă ce au condus la producerea de prejudicii, în legătură cu furnizarea de servicii juridice, indiferent de locul de prestare a acestora.

- Germania - în anumite condiţii de asigurare, se prevede repararea daunelor produse pentru neglijenţă gravă în ceea ce priveşte utilizarea banilor. Baroul are dreptul de a exclude un avocat ce nu-şi reînnoieşte asigurarea.


- Norvegia - garanţia acoperă a treia parte din pierderile cauzate clientului. 

- Polonia - asigurarea de răspundere civilă obligatorie trebuie să acopere prejudiciul real produs.


- Slovenia - asigurarea acoperă daunele cauzate de neglijenţă gravă sau neîndeplinirea obligaţiilor profesionale ale persoanei asigurate.


- Suedia - toţi membrii Baroului suedez şi personalul conex angajat încheie o asigurare de răspundere civilă obligatorie pentru „pierderi economice pure” şi o asigurarea obligatorie pentru daune aduse proprietăţii: furt, abuz de încredere, etc., produse de personalul firmei de avocatură. 


- Finlanda - în cazul în care avocatura este practicată într-o societate, asigurarea obligatorie minimă poate fi încheiată de companie. Asistenţii de pe lângă birourile de avocatură nu sunt obligaţi să încheie o asigurare de răspundere civilă generală, situaţie aplicabilă şi consilierilor juridici. Asigurarea de răspundere civilă generală se referă la toate actele săvârşite de un avocat. În principiu, Baroul are competenţa de a stabili suma minimă de asigurare pentru un eveniment.


- Franţa - legea prevede că avocatul trebuie să fie acoperit de asigurarea de răspundere civilă profesională şi de reprezentare din partea fondului de garanţie. Asigurarea poate să fie plătită în mod colectiv sau individual. Din anul 2000, Baroul francez are propria companie de asigurări („COURTAGE”), care dispune de capitalul Baroului. Aceasta reprezintă, pe de o parte, fondul de garanţie, iar pe de altă parte, sprijină interesele Baroului împotriva intereselor companiilor de asigurări.

- Ungaria - sistemul de asigurări de răspundere civilă a avocaţilor este gestionat de o organizaţie non-profit fondată de către Baroul din Ungaria, („MUBSE”). 


- Polonia - sistemul de asigurări este gestionat de Barou, care negociază cu firmele private de asigurări fiecare condiţie. 


- Portugalia - poliţele de asigurare sunt supravegheate de către Institutul de Asigurări al Portugaliei, autoritatea oficială care controlează şi supraveghează activitatea de asigurare şi reasigurare, de pensii, fonduri şi de brokeraj.


În cazul în care avocatul nu-şi încheie poliţa de răspundere obligatorie se regăsesc următoarele situaţii:


• interzicerea de a practica profesia / renegocierea condiţiilor de membru / neprelungirea licenţei / excluderea din barou: Austria, Belgia (OVB), Cipru, Finlanda, Ungaria, Irlanda, Norvegia, Portugalia, Slovacia, Marea Britanie;


• aplicarea de proceduri disciplinare: Estonia, Lituania, Olanda, Anglia şi Ţara Galilor;

• aplicarea de proceduri disciplinare şi excluderea din barou a avocatului: Cehia, Danemarca, Franţa, Polonia, Suedia, Irlanda de Nord.


• în ceea ce priveşte consecinţele suportate de client: Germania, Irlanda, Polonia şi Suedia oferă protecţie clientului, după ce contractul de asigurare este reziliat. În Germania, avocatul este acoperit de asigurare atâta timp cât compania de asigurări nu a notificat Baroul cu privire la încetarea contractului, iar în Portugalia acest lucru are loc numai în cazurile de asigurare colectivă.


• nu există nici un efect în cazul în care juristul nu plăteşte contribuţiile de asigurare: Belgia (OBFG), Grecia, Italia, Letonia, Luxemburg, Polonia (Consiliul Naţional al Consilierilor Juridici), Slovenia.

În România, Legea nr. 51/1995 nu conţine prevederi referitoare la răspunderea civilă a avocatului. Cu toate acestea, este evident că problema răspunderii civile a avocatului se poate invoca în raporturile acestuia cu clientul. De altfel, una din obligaţiile fundamentale ale avocatului este aceea de a depune „toată diligenţa pentru apărarea libertăţilor, drepturilor şi intereselor legitime ale clientului”
. În acelaşi sens, art. 221 din Statut impune avocatului obligaţia de a depune toate diligenţele necesare pentru îndeplinirea serviciului profesional ce i-a fost încredinţat.


Neprezentarea avocatului la proces, deşi s-a obligat prin contractul de asistenţă juridică să asigure apărarea, pierderea unor termene procedurale (de exemplu, prescrierea dreptului la acţiune, datorită nedepunerii cererii de chemare în judecată în termen, deşi avocatul avea împuternicire în acest sens şi se afla în posesia tuturor actelor necesare), îndeplinirea unor acte procedurale cu rea-credinţă etc., constituie împrejurări ce pot cauza adeseori clientului un prejudiciu irecuperabil.


Răspunderea civilă a avocatului poate fi angajată numai în condiţiile dreptului comun. Ea nu este însă operantă pentru simplul fapt al pierderii procesului, ci trebuie să se raporteze la obligaţiile avocatului, la conţinutul contractului de asistenţă juridică şi mai cu seamă la natura obligaţiilor asumate de avocat. Obligaţiile avocatului nu sunt, în principiu, obligaţii de rezultat, ci de mijloace. Pe de altă parte, poziţia avocatului faţă de client nu este una de strictă subordonare, ci de relativă independenţă. Toate aceste elemente trebuie să fie avute în vedere de instanţele judecătoreşti sesizate cu acţiuni în stabilirea răspunderii civile a avocatului. De aceea, specificul activităţii de avocat nu justifică în niciun fel limitarea răspunderii pe care o instituie art. 34 alin. 2 din lege, cu atât mai mult cu cât, pe plan civil, răspunderea avocatului este aceea a unui specialist, împrejurare care, prin definiţie, nu poate conduce la înlăturarea răspunderii pentru culpă.


O prevedere notabilă privind conţinutul răspunderii civile a avocatului se regăseşte în art. 218 alin. 2 din Statut. Potrivit acestei prevederi, prin răspundere profesională se înţelege acoperirea daunelor efective suferite de client şi rezultate din exercitarea profesiei cu nerespectarea prevederilor Legii, ale statutului şi ale regulilor deontologice. Potrivit art. 40 din Legea nr. 51/1995, avocatul este obligat să se asigure pentru răspundere profesională, în condiţiile stabilite prin statutul profesiei.


Statutul determină şi limitele în care avocaţii sunt obligaţi să se asigure pentru răspundere profesională. Astfel, avocaţii stagiari trebuie să se asigure pentru un risc asigurat în valoare de minimum 3.000 de euro anual, iar avocaţii definitivi, pentru un risc anual în valoare de minimum 6.000 de euro anual (art. 218 alin. 3 din Statutul profesiei de avocat).


Primele de asigurare profesională, achitate de avocat şi de societăţile civile profesionale de avocaţi reprezintă cheltuieli profesionale obligatorii, legal datorate şi integral deductibile pentru anul fiscal în curs. Statutul determină şi care sunt consecinţele nerespectării obligaţiei profesionale anterior menţionate. Potrivit art. 218 alin. 7 din Statut, neîndeplinirea obligaţiilor de plată a primelor de asigurare poate atrage neînscrierea în Tabloul anual al avocaţilor cu drept de exercitare a profesiei, cu toate consecinţele prevăzute de lege şi de statut.

***

● Profesia de notar este, de departe, cea mai reglementată profesie liberală în statele membre ale Uniunii Europene
.


Există cerinţe stricte de intrare în profesie şi de reglementare a numărului de notari, cu excepţia Poloniei, Letoniei şi Maltei, sau privind deschiderea de sucursale, cu excepţia Republicii Cehe. 

Profesia este supusă reglementării preţurilor şi formelor de publicitate, care strict interzise, cu excepţia Sloveniei.


Formarea de societăţi nu este permisă, notarii fiind obligaţi să funcţioneze ca practicieni individuali. În Republica Cehă, Ungaria, Lituania şi Slovenia sunt interzise înfiinţarea parteneriatelor cu răspundere limitată, societăţilor comerciale pe acţiuni sau a companiilor private. 

În Letonia situaţia este similară, notarii având dreptul să coopereze la rezolvarea unor probleme tehnice sau administrative doar dacă au sediul în aceeaşi clădire. 

În Estonia, doi sau mai mulţi notari numiţi, care au aceeaşi competenţă teritorială, pot funcţiona într-un birou comun doar cu acordul Consiliului de administraţie al asociaţiei profesionale. Fiecare notar trebuie să efectueze acte notariale în nume propriu şi este personal răspunzător pentru activităţile desfăşurate. 

Asigurarea de răspundere civilă a notarilor se încheie în mod obligatoriu în marea majoritate a statelor membre ale Uniunii Europene.


În ceea ce priveşte activitatea notarilor trebuie menţionate o serie de aspecte. Notarul este autorizat să îndeplinească toate funcţiile unui avocat pentru îndeplinirea sarcinilor clienţilor, cu excepţia celor din domeniul contencios şi a reprezentării în instanţă
. 


Caracteristicile fundamentale ale notarului de drept civil au fost rezumate de către Uniunea Internaţională (latină) a Notarilor. Astfel, notarul este descris ca un avocat profesionist, funcţionar public, numit de către stat pentru a conferi autenticitate actelor juridice, contractelor întocmite de notar şi consilierea persoanelor care apelează la serviciile sale. 


În cadrul U.E., profesia de notar este treptat reunificată. Acest lucru s-a produs prin Decizia Curţii de Justiţie a Uniunii Europene din 24 mai 2011 în cazul Comisia Europeană v Belgia, Franţa, Luxemburg, Austria, Germania, Grecia şi Portugalia.


În mai multe state membre ale Uniunii Europene, profesia de notar a fost rezervată pentru resortisanţii statului membru în cauză. Comisia Europeană a instituit măsuri împotriva statelor respective în baza faptului că această restricţie a fost interzisă de Tratatul EC
.


Notarii europeni şi guvernele lor au apărat în faţa Curţii de Justiţie cerinţa de naţionalitate. Această apărare accesorie s-a raportat la argumentul că notarii exercită „autoritatea publică” în sensul articolului 45 din tratat. Guvernele menţionate mai sus au afirmat faptul că art. 45 din tratat prevede că libera circulaţie referitoare la persoane, servicii şi capitaluri nu ar trebui să se aplice „activităţilor care sunt legate, chiar şi ocazional, de exercitarea autorităţii publice”. Curtea Europeană de Justiţie a statuat că, în interiorul Uniunii Europene cerinţele de naţionalitate nu poartă notarilor, aceştia neavând legătură cu „exercitarea autorităţii publice”, în sensul art. 45 din Tratatul EC
.


În ceea ce priveşte autentificarea documentelor şi acordurilor, Curtea de Justiţie a statuat că notarul atestă „numai” dorinţele părţilor, sfătuindu-i şi dând un efect juridic dorinţelor acestora. Comisia Europeană a afirmat în acest sens că litigiile care pot apărea în legătură cu punerea în executare a actelor notariale se soluţionează de către instanţă şi nu de către notar.


Observaţiile Comisiei Europene au cuprins şi alte aspecte privind activitatea notarilor. Astfel, în contextul popririi pe bunuri imobile, „notarul nu face decât să pună în aplicare deciziile luate de către instanţa de judecată”. De asemenea, activitatea notarului la întocmirea inventarului bunurilor unei persoane decedate sau a bunurilor în proprietate comună „se limitează la pregătirea inventarului sub supravegherea instanţei de judecată”. În ceea ce priveşte alte aspecte, cum ar fi tranzacţiile legale referitoare la donaţii, contractele de căsătorie, acordurile de coabitare statutare, testamente, înfiinţarea societăţilor comerciale şi a asociaţiilor, „notarul nu face decât să sprijine dorinţele părţilor, în conformitate cu legislaţia statului respectiv”
.


Curtea de Justiţie a constatat că libertatea de stabilire, printre altele, conferită resortisanţilor unui stat membru pe teritoriul unui alt stat membru, permite accesul la  „exercitarea de activităţi ale lucrătorilor independenţi, în aceleaşi condiţii care sunt stabilite de legea din statul membru pentru proprii cetăţeni”. Invocând jurisprudenţa, Curtea de Justiţie a stabilit că art. 43 din Tratatul EC interzice, ca o restricţie la libertatea de stabilire, orice discriminare pe motive de naţionalitate, care rezultă din legislaţia naţională. În consecinţă, prin impunerea unei condiţii de naţionalitate privind accesul la profesia de notar, statele membre în cauză nu şi-a îndeplinit obligaţiile care le revin în temeiul art. 43 al Tratatului.


Potrivit Directivei  2005/36/CE a Parlamentului European şi Consiliului, din 7 septembrie 2005, privind recunoaşterea calificărilor profesionale, prestatorul de serviciu trebuie să facă obiectul aplicării normelor disciplinare din statul membru gazdă, care au o legătură directă şi specifică cu calificările profesionale, precum definirea profesiilor, domeniul de aplicare a activităţilor pe care le implică o profesie sau care îi sunt rezervate, utilizarea titlurilor şi abaterile profesionale grave, care au o legătură directă şi specifică cu protecţia şi siguranţa consumatorilor.  


În cadrul profesiilor reglementate de sistemul general de recunoaştere a titlurilor de calificare, statele membre trebuie să-şi menţină nivelul minim de calificare necesar pentru a garanta calitatea serviciilor prestate pe teritoriul lor. Cu toate acestea, în temeiul art. 10, 39 şi 43 din Tratat, nu trebuie să poată impune unui resortisant al unui stat membru să obţină calificări, pe care le stabilesc, în general, numai în raport cu diplomele eliberate în cadrul sistemului naţional de învăţământ, în cazul în care persoana în cauză a obţinut deja toate sau o parte din aceste calificări într-un alt stat membru. În consecinţă, este necesar să se prevadă că orice stat membru gazdă, în care este reglementată o profesie, să aibă obligaţia de a lua în considerare calificările obţinute într-un alt stat membru şi de a verifica dacă acestea corespund celor pe care le solicită. Cu toate acestea, sistemul general de recunoaştere a titlurilor de calificare nu împiedică un stat membru să impună unei persoane, care exercită o profesie în respectivul stat, cerinţe speciale motivate de punerea în aplicare a normelor profesionale justificate în interesul general. Acestea se referă, de exemplu, la organizarea profesiei, la standardele profesionale, inclusiv deontologice, la control şi responsabilitate
.     


Libera circulaţie şi recunoaşterea reciprocă a titlurilor de calificare de medic, asistent medical generalist, de medic stomatolog, medic veterinar, moaşă, farmacist şi de arhitect trebuie să se bazeze pe principiul fundamental al recunoaşterii automate a titlurilor de calificare pe baza coordonării condiţiilor minime de formare profesională.


În cazul României, principiul răspunderii pentru fapta proprie, instituit de art. 1357-1371 C.civ. operează şi în activitatea notarului public
. El este transpus în legislaţia notarială de un text expres (art. 38 alin. 1 din Lege), care prevede că răspunderea civilă a notarului public poate fi angajată, în condiţiile legii civile, pentru încălcarea obligaţiilor sale profesionale, atunci când acesta a cauzat un prejudiciu.


Şi în cazul răspunderii civile a notarului a fost implementat un sistem de asigurare obligatorie de răspundere profesională, fiind creată şi o instituţie care funcţionează în interiorul profesiei (în cadrul Uniunii) şi care îndeplineşte rolul unei societăţi de profil - Casa de Asigurări pentru Garantarea Responsabilităţii Civile a Notarilor Publici.


Potrivit art. 16 din Statutul Casei, asigurarea acoperă:


a) prejudiciile cauzate de notarul public, din culpă, prin fapte proprii sau ale angajaţilor săi, în exercitarea atribuţiilor profesionale;


b) prejudiciile produse de notarul public pentru valorile încredinţate în depozit, afară de cazurile în care dispariţia, distrugerea sau pierderea acestora este urmarea unui caz fortuit sau de forţă majoră;


c) prejudiciile produse de notarul public, ca urmare a pierderii, distrugerii sau deteriorării documentelor originale date de clienţi în depozit, în vederea întocmirii actelor solicitate, limitate la costul de refacere al documentelor.


2.2. RĂSPUNDEREA CIVILĂ A ARHITECŢILOR

Profesia de arhitect este reglementată în aproape toate statele membre ale Uniunii Europene. Unele state reglementează doar un anumit tip de servicii de arhitectură sau de utilizare a unui anumit titlu - Slovenia, România şi Danemarca. Într-o serie de state membre - Finlanda, Suedia, Norvegia, Olanda - profesia de arhitect nu este reglementată în toate detaliile sale
. 


În Norvegia, Suedia şi Olanda, activitatea desfăşurată de arhitecţi este controlată de autorităţile publice, de exemplu, depunerea planurilor de construcţie. 


Cerinţele legale de formă ale societăţii de arhitectură se regăsesc în multe legislaţii europene, cazurile cel mai sugestive fiind cele al Croaţiei şi Maltei, unde se permite doar înfiinţarea biroului unic al arhitectului sau a unei firme cu acţionari arhitecţi. În alte state nu este permisă desfăşurarea activităţii de arhitectură de către societăţile comerciale.


Pentru arhitecţii din Germania, de exemplu, cerinţele de formă şi de acţionariat juridice sunt legate exclusiv de utilizarea titlului profesional în numele companiei, nu pentru furnizarea serviciului, de exemplu, „Schmidt Architekten”. Dar arhitecţii pot înfiinţa orice altă formă de societate prin care pot furniza servicii de arhitectură, atâta timp cât societatea nu include cuvântul „arhitect” sau derivate ale acestuia, ca parte a numelui său, de exemplu, „Schmidt Design”.


Într-un mod oarecum similar, în Bulgaria, titlul de „birou de proiectare”, poate fi utilizat fără rezerve pentru desfăşurarea activităţii profesionale. Cu alte cuvinte, serviciul de arhitectură trebuie să fie furnizat de către profesionişti calificaţi, cerinţele de formă şi de acţionariat fiind doar o condiţie pentru utilizarea titlului în numele companiei şi nu pentru furnizarea serviciului.


Există o diferenţă între cerinţele impuse unei societăţi cu activitate diversă şi cele impuse firmelor/companiilor specializate, cu denumire rezervată. Astfel, acţionariatul unei firme de avocatură înfiinţată în Austria, Cipru şi Irlanda trebuie să cuprindă în proporţie de 100% persoane fizice sau juridice care să aibă ca specializare domeniul de arhitectură. În Franţa, Cehia, Spania, Bulgaria, Slovacia şi Olanda, 50% + 1 din numărul acţionarilor trebuie să fie specialişti în domeniu, în Italia, majoritatea trebuind să aibă procentul de 66,6%,  


Cerinţa de acţionariat se aplică şi în Belgia - firmele de specialitate trebuind să fie conduse în proporţie de 60% de persoane cu studii în domeniu. În Germania, în cazul în care titlul de „arhitect” este folosit în numele companiei, majoritatea  acţiunilor trebuie să fie deţinute de către profesionişti.


Grecia este singura ţară unde nu se aplică nici o cerinţă pentru înfiinţarea unei firme specializate de arhitectură. 

Arhitecţii / inginerii de construcţii / designerii trebuie să încheie o asigurare de răspundere civilă profesională necesară în cazul în care o terţă parte depune o plângere pentru compensarea pierderilor cauzate de eşecul activităţilor respective, din neglijenţă sau incompetenţă
. 


Un eveniment asigurabil este considerat orice neglijenţă reală sau posibilă produsă pe perioada exercitării meseriei, frauda, eşecul de construcţie sau deteriorarea unei lucrări într-un termen scurt. 

Răspunderea contractorului, inginer sau arhitect, a fost integrată în aproape toate statele membre ale Uniunii Europene. Acest lucru se datorează faptului că un contract de construcţie este considerat un „contract d'entreprise”, în Franţa, de exemplu, care este un contract de rezultat. În cazul în care lucrările executate la clădire nu sunt în conformitate cu condiţiile contractuale şi nu răspund scopului iniţial, angajatorul poate desfiinţa contractul şi nu are nici o obligaţie de a plăti lucrările executate
.


Sistemul de răspundere francez pentru arhitecţi cuprinde 3 elemente ce se regăsesc în legislaţia specifică: 


- obligaţia pozitivă de a consilia; 


- răspunderea pe o perioadă de zece ani după finalizarea lucrărilor; 

- obligativitatea încheierii de asigurări de răspundere civilă.

Înainte de începerea lucrărilor şi pe perioada activităţii, antreprenorul de construcţii trebuie să prezinte managerului de proiect orice dezavantaje sau defecte care ar putea rezulta din erori sau omisiuni ce se regăsesc în documentele depuse la dosar
. Această obligaţie pozitivă derivă din art. 1135 C.civ. francez, care prevede că acordurile sunt legate nu numai de ceea ce este exprimat în acestea, ci şi de toate consecinţele de echitate şi utilizare ale proiectului.


În conformitate cu prevederile art. 1792 şi 2270 din Codul civil francez, constructorii sunt strict răspunzători timp de zece ani pentru construcţia realizată şi pentru producerea de daune în ceea ce priveşte capacitatea de utilizare a imobilului şi a structurilor componente, care le-ar face improprii scopului iniţial.

Răspunderea se aplică şi în situaţia în care avaria se datorează unor defecte ale subsolului, fiind solidară între toţi participanţii la procesul de construcţie, antreprenori, arhitecţi, ingineri, etc., cu condiţia să fie implicaţi în realizarea structurii unde s-a produs prejudiciul. 


Este important de menţionat că, în conformitate cu art.1792 alin. 5 din Codul civil francez, acest tip de răspundere este de ordine publică. În consecinţă, în conformitate cu legislaţia franceză, care se regăseşte în multe sisteme de drept, o serie de clauze contractuale care limitează răspunderea inginerilor sau arhitecţilor sunt considerate a fi nule.


Consecinţele răspunderii pe 10 ani sunt reprezentate de protecţia de principiu a angajatorului şi de acoperirea riscului contractantului. Prevederea privind obligativitatea asigurării a fost inclusă în Codul de asigurare (art. L.241-1), în caz contrar pedeapsa fiind închisoarea de până la şase luni şi o amendă de 75.000 euro.


Având în vedere că prima de asigurare pentru răspunderea pe un deceniu este, în general, considerată rezonabilă, variind de la 0,8 la 2% din costul lucrărilor, în funcţie de natura lucrărilor şi riscurile corelative, acest regim de răspundere nu este privit în practică drept un obstacol pentru antreprenor, inginer sau arhitect, fiind foarte avantajos şi pentru angajator.

2.3. Limitarea răspunderii prin contract

Legislaţia anumitor ţări prevede reguli speciale referitoare la clauza de limitare a răspunderii profesionale a avocaţilor faţă de clientul lor. De exemplu, în Germania, art. 51 lit. a din Legea privind avocaţii federali permite avocaţilor să limiteze răspunderea lor civilă faţă de client. Cu toate acestea, pentru a fi valabilă, o astfel de clauză trebuie să îndeplinească anumite condiţii. În primul rând, trebuie remarcat faptul că legea germană, menţionată anterior, oferă două moduri în care un avocat poate limita răspunderea sa profesională
: 
- prin contract negociat individual;

- prin pre-formularea standard a condiţiilor contractului. 
În funcţie de cadrul contractului, sumele de asigurare sunt diferite. Astfel, în cazul în care avocatul doreşte să-şi limiteze răspunderea civilă la asigurarea minimă, el trebuie să încheie cu clientul un acord negociat individual. În literatura de specialitate se menţionează că acordul privind limitarea răspunderii va fi considerat drept o negociere individuală numai în cazul în care clientul a avut o şansă reală de a influenţa conţinutul contractului. De asemenea, avocatul trebuie să explice în mod clar clientului dreptul său de a modifica conţinutul contractului, având acceptul acestuia
. Totodată, avocatul poate negocia limitarea răspunderii sale profesionale doar într-un mod de comunicare directă şi personală cu clientul, prin explicarea posibilelor consecinţe a eliminării unor clauze de răspundere. 

În alte ţări, cerinţele speciale de limitare a răspunderii se aplică în cazul în care clauza respectivă este una standard. De exemplu, în Spania, clauza de excludere ce face parte din condiţiile generale ale contractelor de asigurare trebuie să fie marcată într-un mod special şi trebuie să fie acceptată de client în scris
. 
Reguli similare se aplică şi în Italia. Potrivit Codului civil italian (art. 1341), condiţiile generale elaborate de una dintre părţi sunt obligatorii pentru cealaltă parte dacă sunt considerate a fi cunoscute de către acesta din urmă, fie în momentul când contractul a fost încheiat, fie dacă ar fi făcut minime diligenţe în acest sens. Cu toate acestea, condiţiile care limitează răspunderea avocatului nu au niciun efect juridic dacă nu sunt incluse în contract, cu excepţia cazului în care sunt aprobate în mod expres, în scris, de client.

Una dintre cele mai comune restricţii se referă la greşelile comise pe perioada derulării contractului. În multe sisteme juridice clauza de limitare nu poate fi invocată în cazul în care o persoană ce desfăşoară o activitate liberală a încălcat contractul, acţionând cu neglijenţă, în mod intenţionat sau dacă acţiunea/inacţiunea a avut consecinţe grave. Această regulă se aplică în Lituania, Germania, Elveţia, Austria, Franţa, Grecia, Luxemburg, Belgia, Olanda, Danemarca, Italia, Spania, etc. 

Potrivit literaturii de specialitate germane, sancţionarea celui care a greşit se bazează pe motive morale şi economice, iar fapta celui care cauzează în mod intenţionat o pagubă altei persoane este contrară ordinii publice şi se consideră a avea un impact negativ asupra stabilităţii raporturilor juridice
.

Autorii italieni au o opinie similară, considerând că restricţiile au scopul de a proteja creditorul şi de a evita situaţiile în care debitorul poate decide dacă execută sau nu contractul, fără a suporta consecinţe negative
.

Un alt grup de restricţii aplicate pentru clauzele de limitare de răspundere civilă este legată de obiectul faţă de care este cauzat prejudiciul şi de gradul de deteriorare. În dreptul comun, clauzele de limitare a răspunderii nu pot fi invocate în cazul în care, ca urmare a unei fapte, se produc leziuni fizice. Este unanim recunoscut că viaţa şi sănătatea persoanei sunt virtuţi juridice cu caracter excepţional, care necesită o protecţie deosebită având prioritate absolută, pe scara ierarhică a valorilor fiind superioare intereselor de proprietate sau de altă natură
. Pe de altă parte, viaţa şi sănătatea sunt considerate a fi cele mai importante valori, deoarece în caz de lezare, refacerea nu este întotdeauna posibilă, în cazul sănătăţii, iar în anumite situaţii este absolut imposibil, în cazul vieţii.
Restricţii de acest fel se regăsesc în Codul civil Lituaniei (art. 6.252) şi în Codul Civil din Quebec (art. 1474), unde se menţionează explicit că o fiinţă umană care a suferit un prejudiciu moral necesită o protecţie mai mare.

O restricţie dezvoltată în jurisprudenţa şi doctrina juridică a diferitelor ţări este legată de obligaţiile esenţiale asumate de către debitor. De exemplu, clauza de limitare poate fi declarată nulă în cazul în care aceasta are un efect asupra esenţei obligaţiei - Franţa -, sau în cazul în care se referă la substanţa obligaţiei - Germania. 
În conformitate cu tehnicile care sunt folosite pentru a limita răspunderea civilă în cazul profesiilor liberale, clauzele de limitare pot fi divizate în două părţi
: 
- clauze de limitare care afectează răspunderea debitorului în mod indirect, prin limitarea funcţionării altor clauze contractuale (cunoscută sub numele de limitare procedurală a răspunderii);

- clauze de limitare care afectează în mod direct răspunderea.

 
Primul grup de clauze limitează domeniul de aplicare al obligaţiei. În acest caz, potenţialul debitor formulează în angajament limitele sale, precizând domeniul de aplicare şi „intensitatea” obligaţiei, indicând acţiunile specifice pe care partea contractantă se angajează să le desfăşoare. De exemplu, avocatul poate stabili în contractul de asistenţă juridică serviciile pe care el se angajează să le realizeze în ceea ce priveşte materia contractelor, de exemplu, dar nu se angajează să analizeze situaţia de fapt şi să sfătuiască clientul pe probleme fiscale.

Clauzele de timp prevăd o perioadă în care un potenţial creditor poate depune o cerere (pretenţie) pentru executarea necorespunzătoare a obligaţiilor contractuale. Trebuie remarcat faptul că legile anumitor ţări cuprind interdicţii de modificare a perioadei de prescripţie. De exemplu, art.1.125, para.12 al Codului civil al Lituaniei prevede că orice acord dintre părţi cu intenţia de a modifica reglementarea juridică privind termenul limită de prescripţie şi modul de calcul al acestuia, sunt interzise. 
În Franţa, regula este opusă - în conformitate cu art. 2.254 din Codul civil, părţile contractului pot conveni asupra modificării perioadei de bază privind prescripţia
, precum şi asupra cauzelor de suspendare şi de întrerupere a acesteia.
Spre deosebire de termenele de prescripţie, perioadele de timp pentru a depune în instanţă pretenţiile de despăgubiri, pot fi determinate de către părţile contractante în mod independent, dar numai în măsura în care acestea sunt în conformitate cu normele imperative ale legii.

Tot din primul grup de clauze fac parte şi cele care impun cerinţe formale specifice de exercitare a creanţei. De exemplu, pentru invocarea răspunderii civile, persoana vătămată trebuie să formuleze o cerere scrisă la care să anexeze toate documentele relevante (emise sau aprobate de către autorităţile publice competente).

Al doilea grup de termeni de limitare a răspunderii cuprinde clauze care au scopul de a determina valoarea daunelor ce trebuie compensate.

Clauzele de limitare pot stabili suma maximă de compensare, menţionată ca „plafon”, peste care debitorul nu va fi considerat răspunzător. Părţile pot conveni o sumă exactă de compensare sau un anumit procent din valoarea contractului, a lucrărilor ce trebuie efectuate sau a bunurilor de valoare din contract.

Prin aplicarea condiţiilor contractuale se poate stabili suma minimă de compensare, menţionată ca prag. În acest caz, în situaţia în care pierderea rezultată din culpa debitorului, (avocat, notar, etc.) este mai mică decât suma convenită, creditorul nu are dreptul de a cere despăgubiri. Scopul acestor clauze de limitare este acela de a evita litigiile inutile ce pot apare pentru încălcarea minoră a contractului şi pentru daune cu valoare mică.

Pe lângă cele menţionate mai sus, între cele două părţi se pot încheia acorduri de compensare a daunelor directe. Dincolo de pierderea creditorului care rezultă în mod direct din îndeplinirea necorespunzătoare a obligaţiilor, abaterile de la prevederile contractului debitorului pot provoca, pe cale de consecinţă, daune.

Acest tip de daune este dificil de prevăzut, putând reprezenta sume mari şi, prin urmare, multe clauze de limitare elimină obligaţia debitorului de a plăti daune-interese în situaţiile de acest gen.
Un alt mod de a limita răspunderea profesională a avocatului este acela de a alege o formă adecvată de practică juridică, de exemplu, prin utilizarea unei societăţi pe acţiuni, a unei societăţi în comandită sau a uneia cu răspundere limitată. Astfel, alegerea formei de activitate a avocatului este de o mare importanţă, din moment ce determină nivelul de răspundere profesională. 
După cum se evidenţiază, răspunderea membrilor profesiilor liberale variază în funcţie de caracteristicile profesiei practicate. Din punct de vedere istoric, parteneriatul profesional al avocaţilor cu răspundere limitată a derivat dintr-un parteneriat de răspundere limitată, care a fost încheiat pentru prima dată în Statele Unite, în mai 1991. A fost un rezultat indirect al crizei industriei energetice şi a pieţei imobiliare, care a fost resimţită de cele mai multe bănci şi instituţii financiare la sfârşitul anilor '80
. 

Ideea de legalizare a parteneriatului cu răspundere limitată a apărut în Germania, în anul 1957, dar legea a fost adoptată abia în 1994 şi a intrat în vigoare în 1995. Literatura juridică subliniază motivele existente pentru crearea unei noi forme juridice de răspundere civilă a furnizorilor de servicii profesionale
. În primul rând, autorii atrag atenţia asupra faptului că, înainte de adoptarea Legii parteneriatului, numărul de avocaţi din Germania a crescut într-un ritm rapid, aceştia căutând noi forme de activitate prin care să se poată proteja de răspunderea nelimitată solicitată de parteneri. Pe de altă parte, Uniunea Europeană a deschis noi oportunităţi pentru avocaţi de a-şi oferi gratuit serviciile pe întreg teritoriul pieţei unice, Germania atrăgând un număr important de avocaţi din alte ţări europene. Astfel, răspunderea nelimitată a partenerilor a devenit un obstacol legal pentru dezvoltarea reţelelor de servicii, atât la nivelul Germaniei, cât şi la nivel internaţional.
Avocaţii francezi au, de asemenea, posibilităţi de a alege anumite forme de desfăşurare a activităţii profesionale, care ar permite o răspundere limitată. În cazul în care un avocat vrea să lucreze în mod individual, el poate înfiinţa o societate privată cu răspundere limitată
 sau o societate pe acţiuni simplificată, cu un singur angajat pentru practica privată, cu răspundere limitată
.
Răspunderea membrului unic pentru pierderile societăţii este limitată la valoarea contribuţiei sale.
Pentru activităţi comune, avocaţii din Franţa pot alege între diverse structuri cu personalitate juridică. Conform legilor franceze, statutul de persoană juridică este conferit Societăţii civile profesionale (SCP) şi Cabinetului privat pentru profesii liberale (SEL). Fiecare membru al societăţilor menţionate mai sus răspunde pentru propriile abateri, compania fiind responsabilă în mod solidar pentru actele profesionistului. În ambele cazuri, răspunderea membrilor pentru pierderile companiei este limitată la valoarea contribuţiei sale.

O altă formă a activităţii avocaţilor francezi este Asociaţia de Avocaţi. Această formă de societate nu are personalitate juridică şi este proiectată numai pentru avocaţi, neputând fi înfiinţată de către alţi liber-profesionişti - notari, executori judecătoreşti, etc. Fiecare membru al Asociaţiei de avocaţi răspunde pentru consecinţele actelor sale cu toate activele sale. În plus, Asociaţia răspunde pentru fiecare membru, în mod proporţional cu drepturile lor de asociere, dar nu solidar, potrivit art. 1872 din Codul civil francez. Decretul Ministerului francez al Justiţiei din mai 2007 a permis includerea în actul constitutiv al Asociaţiei a unor prevederi care permit ca răspunderea unui membru să nu angajeze şi răspunderea celorlalţi parteneri
.

În Lituania, cadrul legislativ cuprinde trei forme posibile de desfăşurare a activităţii avocaţilor: în mod individual; în parteneriat, într-o societate fără personalitate juridică; într-o structură profesională cu personalitate juridică. Trebuie remarcat faptul că parteneriatul profesional de răspundere limitată se aplică numai în cazurile în care serviciile oferite nu sunt legate de furnizarea de servicii juridice.

Cu toate acestea, marea majoritate a obligaţiilor avocaţilor sunt legate de prestarea de servicii juridice în care răspunderea limitată nu se aplică. Acest lucru înseamnă că, dacă parteneriatul de drept profesional nu reuşeşte să-şi îndeplinească obligaţia legată de răspundere în cazul prestării de servicii juridice, avocatul răspunde personal pentru creanţele creditorilor cu valoarea tuturor activelor sale. Mai mult decât atât, în cazul în care nu este evident care dintre parteneri trebuie să răspundă, iar parteneriatul de drept profesional nu-şi poate îndeplini obligaţia corespunzătoare, se aplică răspunderea comună a tuturor partenerilor
. 

3. Răspunderea civilă a magistraţilor 


Răspunderea juridică, definită ca fiind raportul juridic de constrângere al cărui conţinut îl formează, pe de o parte, dreptul statului de a trage la răspundere pe acela care a încălcat o normă de drept şi de a aplica sancţiunea prevăzută de norma juridică încălcată, iar pe de altă parte obligaţia corelativă a persoanei vinovate de încălcare a preceptului normei de a răspunde în faţa statului pentru conduita sa şi de a se supune sancţiunii aplicate pe baza normei încălcate care o prevede
, se aplică şi categoriei profesionale a magistraţilor. 


În acest cadru, răspunderea civilă, ca formă de manifestare a răspunderii juridice, a fost considerată o sancţiune specifică dreptului civil, aplicată pentru săvârşirea faptei ilicite cauzatoare de prejudicii, având o funcţie educativ-preventivă prin influenţa pe care o exercită asupra conştiinţei oamenilor şi o funcţie repa​ratorie concretizată într-o obligaţie de dezdăunare
. De asemenea, în doctrină
 s-a făcut distincţie între răspunderea civilă şi cea patrimonială sau materială, ultimele două fiind condiţionate de existenţa unui contract de muncă şi crearea unui prejudiciu angajatorului, pentru care cel vinovat răspunde cu patrimoniul propriu. 


Această distincţie prezintă importanţă atunci când este vorba de angajarea răspunderii magistraţilor pentru alte fapte decât cele disciplinare ori penale. Potrivit literaturii de specialitate, judecătorul este personajul cheie într-​un stat democratic şi de drept, iar problema respon​sabilităţii lui primează nu numai prin importanţă, dar şi prin complexitate
, în acest context răspunderea sa neputând fi decât una delictuală şi de excepţie
. 


La nivel mondial au existat preocupări cu privire la răspunderea magistraţilor pentru activitatea lor, tema fiind dezbătută la Congresul Uniunii Internaţionale a Magistraţilor desfăşurat la Macao în anul 1989 şi ulterior în literatura juridică
. Au fost identificate modalităţi diverse de reglementare, de la exonerarea totală a judecătorilor - Marea Britanie, Austria, Canada, Elveţia, Germania -, până la acceptarea cu anumite limite a răspunderii personale a acestuia - Spania, Suedia, Islanda, Portugalia. 


Cu privire la răspunderea statului pentru activitatea magistraţilor, soluţiile adoptate au fost diverse, de la excluderea totală a acesteia - Portugalia, Canada, Marea Britanie, Malta -, până la admiterea sa pentru cazuri de culpă sau neglijenţă gravă a judecătorului - Austria, Danemarca, Elveţia, Norvegia, Germania, Olanda
. 


În documentele cadru ale Consiliului Europei se admite angajarea răspunderii magistraţilor, dar sub rezerva unei prudenţe determinată de necesitatea prezer​vării independenţei şi libertăţii acestora contra tuturor presiunilor induse, subliniindu-se că, judecătorul nu trebuie să muncească sub ameninţarea unei sancţiuni financiare sau, mai grav, a unei pedepse cu închisoarea, ameninţări a căror existenţă ar putea, chiar inconştient, să influenţeze judecata sa, precum şi faptul că judecătorul este servitorul legii şi nu răspunde decât în faţa legii. 


În aceleaşi documente, se acceptă ca premisă a răs​punderii magistratului doar „greşeala voluntară”, deoa​rece nu este convenabil ca un judecător să fie expus unei responsabilităţi personale, aceasta fiind asumată de stat sub forma unei indemnizaţii
. 


Răspunderea penală a magistraţilor


Judecătorii care în exercitarea mandatului lor comit o faptă care se încadrează în categoria infracţiunilor (de exemplu, primirea de foloase necuvenite sau luarea de mită) nu pot invoca imunitatea în procesul penal obişnuit. În unele ţări chiar şi erorile judiciare neintenţionate pot constitui infracţiuni. Astfel, în Suedia şi Austria judecătorii, fiind asimilaţi funcţionarilor publici, pot fi sancţionaţi cu amendă, în unele cazuri de neglijenţă gravă (de exemplu, menţinerea în detenţie prelungită a unui suspect).


Cu toate acestea, în timp ce practica curentă nu exclude în întregime răspunderea penală a judecătorilor pentru greşeli neintenţionate în exercitarea îndatoririlor lor, Consiliului Consultativ al Judecătorilor Europeni (CCJE) nu priveşte introducerea acestei răspunderi nici ca general acceptabilă şi nici ca fiind de încurajat. Judecătorul nu trebuie să lucreze sub ameninţarea unei pedepse pecuniare, cu atât mai puţin a uneia cu închisoarea, a cărei prezenţă poate să îi afecteze judecata.

În unele state europene a devenit comun obiceiul vexant al începerii unei acţiuni penale de către un litigant împotriva unui judecător pe care acesta îl displace. CCJE consideră că în ţările unde se poate demara o investigaţie sau o acţiune penală la solicitarea unei persoane particulare, ar trebui să existe un mecanism care să prevină sau să oprească astfel de investigaţii sau acţiuni împotriva judecătorilor privind îndeplinirea îndatoririlor sale dacă nu există fapte care să sugereze că judecătorul trebuie tras la răspundere penală.
Răspunderea civilă a magistraţilor

Consideraţii similare celor identificate la răspunderea penală se aplică şi pentru impunerea răspunderii civile a judecătorilor pentru consecinţele deciziilor lor greşite sau pentru alte greşeli (de exemplu, întârzierea excesivă a judecării procesului). Ca principiu general, judecătorii ar trebui să se fie scutiţi complet de răspundere în ceea ce priveşte plângerile directe împotriva lor în legătură cu exercitarea cu bună-credinţă a atribuţiilor lor. Erorile judiciare, fie că se referă la jurisdicţie, fie la procedură, în aprecierea şi aplicarea legii sau în evaluarea probelor, trebuie să fie rectificate prin apel, iar alte erori juridice care nu pot fi rectificate astfel (inclusiv de exemplu, întârzierea excesivă) trebuie, cel mult, să conducă la o plângere a litigantului împotriva statului. Faptul că statul poate fi, în anumite circumstanţe, obligat prin Curtea Europeană a Drepturilor Omului, să ofere compensaţii unui litigant, este o problemă diferită, care nu face obiectul răspunderii civile.

Există însă state europene unde judecătorii pot fi supuşi răspunderii civile pentru decizii greşite grav sau pentru alte erori grave, mai ales de către stat, după ce se hotărăşte că litigantul nesatisfăcut va primi compensaţii din partea statului. 

Astfel, de exemplu, în Republica Cehă statul poate fi tras la răspundere pentru daune cauzate de decizia ilegală sau acţiunea juridică incorectă a unui judecător, dar poate solicita compensaţii din partea judecătorului dacă şi după ce comportamentul necorespunzător al judecătorului se dovedeşte prin proceduri disciplinare sau penale. 

În Italia, statul poate solicita, în anumite condiţii, să fie despăgubit de un judecător care l-a făcut răspunzător, fie printr-o eroare comisă în mod intenţionat, fie printr-o neglijenţă gravă, în ultimul caz fiind posibilă o limitare a răspunderii.

Carta europeană a statutului judecătorilor prevede posibilitatea acestui tip de acţiune de recurs la alin. 5.2 - cu prevederea de siguranţă că trebuie să se obţină acordul anterior al unei autorităţi independente cu reprezentare juridică relevantă. Comentariul la Cartă subliniază la alin. 5.2 nevoia de a restrânge răspunderea civilă a judecătorilor la (a) despăgubirea statului pentru (b) neglijenţă gravă şi impardonabilă prin (c) proceduri legale (d) cu acordul anterior al unei autorităţi independente. CCJE susţine toate aceste puncte, dar consideră că aplicarea unor concepte cum ar fi neglijenţa gravă sau impardonabilă este adesea dificilă. Dacă există posibilitatea unei acţiuni de recurs din partea statului, judecătorul va fi obligat să devină direct preocupat în momentul când se depune o plângere împotriva statului. Concluzia CCJE este aceea că nu este potrivit ca un judecător să fie expus, în ceea ce priveşte exerciţiul funcţiunilor juridice vreunei răspunderi personale, chiar prin despăgubirea statului, cu excepţia cazului în care face o greşeală intenţionată.

În literatura de specialitate
 se apreciază că, în viitoarea legislaţie, ar fi oportună reglementarea expresă a răspunderii civile a judecătorului. În acest sens, ar putea fi avute în vedere sistemele adoptate şi în alte legislaţii. 

Astfel, de pildă, în Franţa, art. 505 - 516 din Codul de pro​cedură civilă reglementau, în trecut, un sistem special privitor la răspunderea judecătorului, procedură cunoscută sub denumirea de prise a parrie, aplicabilă doar în caz de fraudă, doI, greşeală profesională gravă sau denegare de dreptate. Ulterior, legiuitorul a renunţat la această procedură în stabilirea răspunderii judecăto​rului. 

În prezent, în Franţa, potrivit art.11-1 din Ordonanţa nr. 58-1270 din 22 decembrie 1958 (privitoare la statutul magis​traturii), răspunderea magistraţilor care au comis o greşeală personală nu poate fi angajată decât în temeiul acţiunii în regres a Statului. 

În Elveţia, răspunderea patrimonială revine Confederaţiei; aceasta se poate întoarce însă cu acţiune în regres împotriva judecătorului, dar numai în caz de dol sau neglijenţă gravă
.

În Italia, răspunderea civilă a judecătorului intervine numai în caz de dol, fraudă sau când fără un motiv just judecătorul omite sau întârzie să se pronunţe asupra unei cereri (art. 55 C.proc.civ. italian). 

Soluţii asemănătoare celor expuse mai sus sunt consacrate şi în alte legislaţii naţionale. Deseori, se face distincţie între răspunderea bazată pe o culpă gravă (dol, fraudă sau abuz de autoritate) şi greşeala obişnuită. În unele legislaţii, dolul, frauda şi abuzul de autoritate constituie fapte penale, iar acţiunea îndreptată împotriva judecătorului poate fi promovată şi prin constituirea de parte civilă în procesul penal. 

Se apreciază că răspunderea poate opera doar în caz de doI, fraudă sau greşeală profesională nescuzabilă, iar răspunderea judecătorului poate interveni numai când nu există alte mijloace procedurale pentru asanarea iregularităţii comise
. Acestui scop îi corespund, în primul rând, căile de atac reglementate în orice legislaţie democratică. Instituirea unei asemenea răspunderi nu se poate transforma într-un pretext pentru exercitarea de ameninţări asupra judecătorului. 

O primă problemă ce trebuie examinată este aceea a priorităţii răspunderii patrimoniale a statului faţă de cea a judecătorului. Adoptarea unei soluţii care să acorde prioritate răspunderii statului faţă de persoana păgubită reprezintă o tendinţă semnificativă, care s-a concretizat şi în unele legislaţii moderne. În toate cazurile însă, subsecvent, statul trebuie să aibă dreptul la acţiune în regres împotriva judecătorului vinovat. 
În al doilea rând, acţiunea în răspundere civilă, pentru erorile judiciare, trebuie să fie limitată în timp, prin mecanismul prescripţiei extinctive. De regulă, în dreptul comparat sunt stabilite termene vizând o durată de timp relativ scurtă. Deosebit de impor​tantă este şi determinarea momentului de la care începe să curgă termenul pentru exercitarea acţiunii în răspundere civilă. 

În literatură se apreciază că un termen de prescripţie de un an ar fi suficient pentru promovarea acţiunii
. Termenul de prescripţie ar trebui să curgă de la data finalizării procesului, concret de la data epuizării tuturor căilor procedurale prevăzute de lege pentru reformarea hotărârii pronunţate. 

Soluţii particulare sunt prevăzute în dreptul comparat şi în privinţa competenţei de judecată. Unele legislaţii prevăd şi necesi​tatea unor autorizări prealabile. O atare autorizare este necesară doar în acele cazuri în care se admite că acţiunea poate fi promovată direct împotriva judecătorului. În acest sens, art. 56 Codul de procedură civilă italian dispune că acţiunea în răspundere civilă, îndrep​tată împotriva judecătorului, nu poate fi promovată fără autorizarea ministrului justiţiei. 


3.1. Sinteza RĂSPUNDERII MAGISTRAŢILOR

	 

Ţara
	Răspunderea penală

	Răspunderea civilă
	Proceduri

	
	Fapte
	Sancţiuni
	
	

	ANDORRA
	C. pen, art. 114 - corupţie, practici de corupţie
	
	Judecătorii poartă răspunderea civilă în cazul fraudei în îndeplinirea îndatoririlor lor.
	În cazuri penale, judecătorul poate fi arestat doar dacă este prins în flagrant delict comiţând o infracţiune; suspendarea temporară din funcţie este automată, cu aprobarea Consiliului juridic suprem

	AZERBAIDJAN
	Condamnarea cu bună ştiinţă a unei persoane  nevinovate
	Închisoare sau plata de daune morale
	O curte superioară care reaudiază un caz poate decide dacă judecătorul care s-a ocupat de caz în primă instanţă este răspunzător
	Preşedintele şi Consiliul judecătorilor pot să acţioneze înaintând cazul Departamentului Procurorului general, cazul judecătorul fiind analizat de un tribunal obişnuit

	BELGIA
	Încălcări ale legii în exercitarea îndatoririlor sale
	Pedepsele prevăzute de legea generală
	Mecanismul de solicitare a daunelor din partea unui judecător care a abuzat de autoritatea sa, permite ca un acesta să fie făcut direct răspunzător în caz de intenţie frauduloasă sau fraudă, statul putând fi, de asemenea, tras la răspundere pentru comportamentul necorespunzător al unui judecător
	În cazuri penale, acţiunea este la dispoziţia Procurorului public de pe lângă Curtea de apel, în cazuri civile, procedurile se desfăşoară înaintea Curţii de casaţie

	CIPRU
	Constituţia garantează imunitatea pentru judecătorii Curţii Supreme Constituţionale şi ai Înaltei Curţi. Dreptul cutumiar şi echitatea asigură faptul că şi judecătorii de la instanţele inferioare se bucură de imunitate

	CEHIA
	Încălcări ale legii în legătură cu exercitarea îndatoririlor
	
	Dacă a existat o decizie ilegală sau o activitate care a produs daune, paguba este corectată de stat, care are dreptul de a porni o acţiune pentru acordarea de despăgubiri dacă judecătorul a fost găsit vinovat de o faptă
	Procedurile penale împotriva unui judecător trebuie autorizate de Preşedintele Republicii; jurisdicţia aparţine tribunalelor ordinare, conform procedurilor legii generale

	ESTONIA
	Judecătorul a luat în mod intenţionat o decizie ilegală
	Destituirea
	Nu există nicio răspundere personală din partea judecătorului; se aplică  răspunderea statului
	Reprezentantul Departamentului Procurorului general se adresează Curţii Supreme, care stabileşte dacă se poate aduce acuzarea conform Codului penal şi Codului de procedură penală, cu aprobarea Preşedintelui. 

	FINLANDA
	Infracţiuni prevăzute în Codul penal comise în exerciţiul funcţiunii
	Pedepsele sunt prevăzute de legea generală, inclusiv îndepărtarea din funcţie
	Răspunderea pentru daunele produse în exercitarea îndatoririlor de judecător. De obicei, despăgubirile sunt plătite de stat, dar în anumite cazuri pot fi suportate de judecător
	Proceduri ordinare care, conform Constituţiei, pot fi solicitate de orice persoană ale cărei drepturi au fost încălcate (există excepţii şi proceduri speciale pentru membrii Curţii supreme).

	FRANŢA
	Infracţiunile prevăzute de lege
	Pedepsele sunt prevăzute de legea generală
	Răspunderea civilă se aplică doar dacă judecătorul este personal de vină
	Procedura penală normală, acţiunea civilă este permisă doar împotriva statului, care are dreptul să pornească o acţiune pentru despăgubiri

	GERMANIA
	Încălcări ale Codului penal implicând folosirea greşită a funcţiei juridice şi comiterea de fapte de corupţie
	Pedepsele sunt prevăzute de legea generală
	Răspunderea civilă personală limitată de art. 839(2) din Codul civil, dacă fapta care cauzează dauna este infracţiune penală. Răspunderea statului este implicată în unele cazuri, iar statul poate porni o acţiune pentru despăgubiri ori de câte ori trebuie să plătească despăgubiri
	Procedurile penale şi civile normale

	ISLANDA
	Judecătorul a luat în mod intenţionat o hotărâre nedreaptă; folosirea de proceduri ilegale pentru a obţine recunoaşterea faptelor sau dacă dispune arestări sau investigaţii ilegale
	Pedepse crescute faţă de cele prevăzute de legea generală
	Statul poartă răspunderea civilă dar poate solicita despăgubiri din partea judecătorului dacă greşeala a fost intenţionată
	Procedurile stabilite de legea generală

	IRLANDA
	Jurisprudenţa recunoaşte imunitatea completă a funcţiei juridice

	ITALIA
	Infracţiuni prevăzute în Codul penal şi realizate de judecător în îndeplinirea îndatoririlor sale juridice; fapte de corupţie
	Pedepsele prevăzute de legea generală
	Răspunderea civilă pentru neglijenţă gravă sau nerespectarea justiţiei a fost adoptată prin Legea din 1998 ce a marcat o ruptură în materia imunităţii relative. Statul acţionează ca garant şi poate porni o acţiune pentru obţinerea de despăgubiri împotriva judecătorului, suma acestora fiind limitată dacă daunele au fost provocate neintenţionat
	Reguli specifice privind jurisdicţia pentru a se asigura că dosarul este luat în lucru într-o altă zonă, examinarea admisibilităţii cererii. Cazurile sunt audiate de tribunalele ordinare

	JAPONIA
	Răspundere penală obişnuită
	
	Conform unui precedent stabilit de Curtea supremă în 1955, judecătorii nu poartă răspunderea civilă personală pentru daunele cauzate părţilor în îndeplinirea îndatoririlor lor
	 

	LIECHTENSTEIN
	Infracţiunile prevăzute de legea generală, plus anumite infracţiuni specifice, cum ar fi infracţiunile comise în exercitarea funcţiei sau acte de corupţie
	Pedepsele prevăzute de legea generală, un judecător care este condamnat la închisoare pentru mai mult de un an este îndepărtat din funcţie
	Regulile generale privind răspunderea civilă a statului care poate porni o acţiune pentru despăgubiri
	Tribunalele şi procedurile ordinare în cazuri penale şi civile; Curtea supremă are jurisdicţie asupra audierii apelurilor

	LITUANIA
	Încălcări ale Codului penal implicând abuzul în funcţia juridică şi corupţia
	Pedepsele prevăzute de legea generală
	Doar statul este răspunzător, dar are dreptul de a porni o acţiuni pentru despăgubiri împotriva judecătorului
	Orice acuzare şi detenţie penală trebuie aprobată de Parlament; judecătorul este apoi suspendat din funcţie până la finalul procedurilor

	LUXEMBURG
	Art. 4 al Codului civil, abuzul de putere şi neacordarea dreptăţii
	Amenzi, interzicerea exercitării îndatoririlor sau a ocupării de posturi publice
	Doar statul poate fi tras la răspundere (procedură conform legii generale, Legea din 1 septembrie 1988)
	Art. 639 din Noul cod de procedură civilă pentru solicitarea despăgubirilor din partea unui judecător care a abuzat de autoritate

	MALTA
	Codul penal include prevederi exprese în cazurile în care un judecător respinge sau refuză să audieze o cerere înaintată legal pentru habeas corpus; ca orice deţinător al unei funcţii publice: abuz de putere sau infracţiune în funcţie, corupţie, însuşire necuvenită de bani
	Pedepsele prevăzute de legea generală
	Nu există reguli speciale 
	Procedurile ordinare ale tribunalelor penale ordinare

	MOLDOVA
	Legea generală, conform principiului că toţi sunt egali în faţa legii
	Nu există răspunderea civilă pentru judecători
	Acuzarea penală autorizată de CSM şi de Preşedintele Republicii sau de Parlament, în funcţie de circumstanţe. Se judecă de către curţile superioare

	OLANDA
	Se aplică legea generală
	
	Doar statul poate fi tras la răspundere
	Se aplică legea generală, fără proceduri speciale

	NORVEGIA
	Încălcări ale legii generale
	
	Se poate porni o acţiune pentru a stabili răspunderea civilă a judecătorului doar dacă decizia a fost anulată şi judecătorul a comis o infracţiune în luarea ei
	Acuzaţiile împotriva unui judecător sunt formulate de Consiliul Regelui şi judecătorul este întotdeauna judecat de o curte superioară celei în care lucrează

	POLONIA
	Infracţiuni legate de activităţile şi îndatoririle specifice funcţiei 
	
	Judecătorul poate fi tras la răspundere în conformitate cu legea generală. Statul poate fi tras la răspundere în cazul comiterii unei greşeli neintenţionate sau a unui comportament necorespunzător în funcţie (acţiunea pentru despăgubiri se limitează la salariul pe trei luni, fiind nelimitată în caz de încălcare gravă). Nu există nicio răspundere pentru consecinţele unei hotărâri
	Procedurile penale şi măsurile de reţinere trebuie autorizate du Curtea disciplinară (cu excepţia cazului în care persoana este surprinsă în flagrant delict): Curtea disciplinară poate de asemenea suspenda judecătorul din funcţie; apelul se depune la o instanţă superioară

	PORTUGALIA
	Încălcările legii generale comise cu ocazia sau în exercitarea îndatoririlor judecătorului, infracţiunile speciale de abuz de putere, abuz de autoritate, însuşire necuvenită de fonduri publice, neacordare a dreptăţii, încălcare a secretului
	Pedepsele prevăzute de legea generală
	Un judecător este supus răspunderii civile doar dacă faptele care au produs daune, au condus la o condamnare penală pentru mită, însuşire necuvenită de fonduri publice sau înşelătorie. Judecătorului i se cere să acopere compensaţia plătită de stat sau să acorde despăgubiri statului
	Procedurile penale ordinare înaintea unei curţi superioare celei unde lucrează judecătorul în cazurile penale şi înaintea curţii unde au fost prezentate faptele comise, în cazuri civile

	SLOVACIA
	Infracţiuni comise în exercitarea îndatoririlor judecătoreşti
	Închisoare, pierderea calificativelor profesionale şi de onoare, interdicţia de a practica, amenzi
	
	În cauze penale, procedurile trebuie autorizate de organismul care a numit sau ales judecătorul şi sunt pornite la iniţiativa Preşedintelui respectivei curţi sau a Ministrului Justiţiei

	SLOVENIA
	Infracţiuni intenţionate
	Pedepsele prevăzute de legea generală, care pot duce la îndepărtarea din funcţie
	
	În cazuri penale, orice proceduri sau detenţia trebuie autorizate de Parlament

	SUEDIA
	Infracţiuni comise în exerciţiul îndatoririlor stabilite de Codul penal: încălcarea îndatoririlor, corupţie, încălcarea secretului profesional
	Pedepsele prevăzute de legea generală (amenzi, închisoare), şi posibile consecinţe disciplinare, inclusiv îndepărtarea din funcţie
	Pentru daunele produse în exercitarea îndatoririlor, statul este, în general, răspunzător pentru neglijenţa unui funcţionar public. Judecătorul poate fi răspunzător personal dacă există circumstanţe agravante
	În cauze penale, dacă judecătorul îşi desfăşoară activitatea în cadrul Curţii supreme, Avocatul poporului şi Ministrul de Justiţie pot porni procedurile

	ELVEŢIA
	Infracţiuni legate de activităţile sau poziţia oficială a judecătorului
	
	Doar statul poate purta răspunderea civilă, răspunderea civilă directă a judecătorului este exclusă
	În cazuri penale, doar Parlamentul poate autoriza acţiunea; poate de asemenea suspenda temporar din funcţie judecătorul; cazul cade sub jurisdicţia tribunalelor ordinare

	TURCIA
	Codul de procedură penală: abuz în funcţie, corupţie, favoritism
	Pedeapsa de închisoarea
	Codul de procedură civilă: consecinţele civile ale unei infracţiuni, decizii arbitrare, decizii ilegale, decizii dictate de consideraţii personale sau externe cazului
	Acţiunea penală necesită consimţământul Consiliului suprem al judecătorilor şi procurorilor publici, cel care numeşte investigatorii şi procurorul, decide dacă este un caz disciplinar şi înaintează documentele autorităţilor competente – procedură specială în cazurile de trădare (infracţiune foarte gravă)

	UCRAINA
	 
	Pedepsele prevăzute de legea generală, plus înlăturarea din funcţie
	Nicio răspundere civilă pentru judecători
	Procedurile penale ordinare, cu toate acestea reţinerea preventivă a unui judecător trebuie să fie excepţională şi autorizată de Consiliul suprem. Judecătorul este suspendat din funcţie imediat ce este pornită o acţiune. Curtea competentă este o Curte de apel desemnată în acest scop unde judecătorul nu a lucrat niciodată

	MAREA BRITANIE
	Imunitate prin dreptul cutumiar în exercitarea îndatoririlor judecătoreşti, în alte cazuri există imunitate doar dacă judecătorul a acţionat cu bună credinţă


4. Răspunderea civilă a persoanelor care îŞi desfăŞoară activitatea în cadrul profesiilor liberale într-o serie de state membre ale Uniunii Europene

AUSTRIA


• profesia de avocat


Regula generală, prevăzută de art. 1299 din Codul civil austriac, statuează răspunderea civilă în cazul activităţilor care necesită cunoştinţe specifice. 


Nu există reguli speciale privind răspunderea avocaţilor, dar în conformitate cu prevederile art. 21 lit. a din Legea federală privind profesia de avocat (RAO), dovada existenţei unei asigurări de răspundere civilă este o condiţie indispensabilă pentru exercitarea profesiei de avocat în Austria.


Atunci când reprezintă o persoană în instanţă, avocatul este responsabil numai pentru exactitatea şi corectitudinea activităţilor desfăşurate. Dacă acesta comite o greşeală, de exemplu în cazul unei vânzări imobiliare, este responsabil pentru rezultatul obţinut. În concluzie, răspunderea se aplică parţial la mijloacele utilizate, parţial la rezultatele obţinute
.

Există o singură categorie de profesionişti în domeniul dreptului -Rechtsanwalt - care oferă consultanţă juridică şi are drept de reprezentare în faţa instanţei
. Titlul de avocat este protejat prin lege şi aparţine numai celor care sunt înregistraţi la Camera Avocaţilor, structură cu drept de auto-reglementare a profesiei. Avocatul are dreptul exclusiv de a oferi consultanţă juridică, cu toate că există şi alţi profesionişti specializaţi care, în sfera lor de competenţă, au această împuternicire. 


Majoritatea avocaţilor austrieci îşi practică profesia în mod independent sau în parteneriate civile. Cooperarea între avocaţi este permisă, aceştia putând forma societăţi de drept civil, societăţi profesionale înregistrate, precum şi societăţi cu răspundere limitată. Parteneriatele mixte (avocat-notar, avocat-consultant fiscal etc.) nu sunt autorizate.


• profesia de notar

Notarul, considerat a avea un înalt nivel etic şi profesional, este ţinut de obligaţia imparţială de a consilia şi de a găsi soluţii legale la problemele cu care este solicitat. Aceasta înseamnă că notarul, ca profesionist independent, este învestit cu o funcţie publică de autoritate, ceea ce presupune că este competent a întocmi documente cu caracter factual al căror conţinut şi veridicitate nu pot fi disputate nici în faţa instanţei, nici în public sau alte instituţii private, în general, acolo unde este documentul este solicitat ca probă.

Notarii publici, care sunt vinovaţi de încălcarea îndatoririlor oficiale sunt obligaţi pentru repararea daunelor sau pierderilor cauzate clienţilor. Pentru a acoperi cererile de despăgubire, notarii trebuie să încheie o asigurare de răspundere civilă, care este obligatorie pentru toate profesiile juridice din Austria
.

BELGIA


Legiuitorul a conceput modalitatea de asigurare de răspundere civilă pe trei niveluri diferite
:


- asigurarea obligatorie impusă tuturor cetăţenilor, indiferent de tipul de activitate desfăşurat, de o anumită ocupaţie, de capacitatea de exerciţiu sau de statutul social;


- asigurarea obligatorie, ca o condiţie prealabilă pentru exercitarea unei anumite profesii (de exemplu, profesiile liberale, cele care fac obiectul unei licenţe, care necesită o anumită capacitate, etc.)


- asigurarea minimă, facultativă, care face referire la anumite pericole pentru persoanele asigurate, locul de muncă al acestora sau anumite bunuri, cum ar fi baza de date deţinută de un notariat.


• profesia de arhitect şi cea de avocat

Obligaţia de asigurare poate decurge din:


- lege adoptată de Parlament;


- hotărâre de Guvern, prin delegare de autoritate;


- indirect, printr-un mandat al unui organism profesional, structură care a fost înzestrată cu această competenţă prin lege.


În cazul în care mandatul de a impune o obligaţie de asigurare a fost dat în mod expres de corpul profesional, nu există nicio îndoială cu privire la caracterul obligatoriu al asigurării. În cazul în care legea sau un alt tip de act normativ adoptă un cod de etică care face referire la necesitatea existenţei unei asigurări, acesta va avea de un caracter obligatoriu, în acest sens existând o Hotărâre a Curţii Supreme de Justiţie a Belgiei cu privire la acoperirea de asigurare profesională a arhitecţilor.


Cu toate acestea, dacă legea impune în mod direct sau indirect unui organism profesional obligaţia de a elabora un cod de etică, fără a preciza că acesta trebuie să cuprindă o obligaţie de asigurare, se pune întrebarea cu privire la caracterul obligatoriu al unei astfel de obligaţii de asigurare. De exemplu, în cazul asigurării profesionale a avocaţilor, se poate argumenta că Barourile
 dispun de art. 495 şi 496 C.proc.civ., care reglementează competenţa asociaţiilor de a emite regulamente de etică profesională, putând impune obligaţia de asigurare profesională a membrilor săi. În acest caz există o delegare de autoritate.


În cazul asigurării de răspundere civilă profesională a arhitectului, acesta poate să aibă o asigurare de răspundere profesională continuă,  o asigurare pentru un singur proiect de construcţie sau pentru un singur şantier sau o asigurare care acoperă toate riscurile din domeniul construcţiilor, inclusiv răspunderea arhitectului, conform prevederilor art. 9 din Legea din 20 februarie 1939 privind protecţia titlului şi profesiei de arhitect, cum a fost modificat de Legea din 15 februarie 2006 (art. 4), Legea din 20 iulie 2006 (art. 170) şi Legea din 22 decembrie 2008 (art. 32). 

Caracterul obligatoriu al asigurării arhitectului este relevant în legătură cu dreptul asigurătorului de a invoca apărarea împotriva vătămărilor ce pot fi produse de un terţ. Problema asigurării profesionale a arhitecţilor este legată de faptul că regimul de asigurare al arhitecţilor nu a fost emis în temeiul Legii de supraveghere a asigurărilor din 9 iulie 1975 (art. 19 para. 1), acest tip de asigurare neîndeplinind  condiţiile minime de acoperire impuse de lege.


Cu toate acestea, trebuie amintit faptul că Societatea Arhitecţilor continuă să impună membrilor săi un prag personal de asigurare de răspundere continuă, indiferent de nivelul proiectului de construcţii acoperit
.


În general, în cazul asigurării de răspundere profesională obligatorie, care este legată de calitatea de membru al unei organizaţii profesionale, prima de asigurare este inclusă în taxa de membru, cu excepţia cazului în care taxa de membru diferă în funcţie de vechimea în muncă a membrilor, cum este cazul pentru avocaţii din Barou.


• profesia de notar


Notarul belgian se încadrează în sistemul notarului de tip continental. Ca şi în sistemul olandez, notarul belgian întocmeşte şi legalizează acte la cerere şi activează, în general, ca un consilier juridic. Legea notarilor, intrată în vigoare în anul 2000, nu oferă suficientă libertate profesiei de notar, anumite aspecte rămânând foarte strict reglementate
.


Notarii şi notarii începători sunt numiţi de Coroană, dacă întrunesc anumite condiţii: absolvirea facultăţii de drept (5 ani studii de drept şi 1 an specializare în drept notarial), stagiu de 3 ani într-un birou notarial, etc. 

Asocierile între notari sunt permise sub condiţia apartenenţei acestora de acelaşi district. Cooperarea interdisciplinară între notari şi avocaţi sau consultanţi fiscali nu este permisă în Belgia. La fel, sunt interzise şi specializările; notarul trebuie să ofere numai servicii notariale.

Organismul profesional în Belgia este Camera Naţională a Notarilor (Nationale Kamer van der Notariaat), creată odată cu intrarea în vigoare a legii notarilor, care are şi putere de auto-reglementare, inclusiv în domeniul asigurărilor de răspundere civilă.

Responsabilitatea notarului
 priveşte daunele aduse clienţilor în exercitarea funcţiei sale. Asigurarea se extinde şi la daunele produse ca urmare a unei abateri comise de către un membru al echipei sale. 

Pentru acoperirea daunelor, a fost înfiinţat un fond de solidaritate/securitate. În conformitate cu statutul său, acesta poate achita diferenţele ce nu pot fi achitate de o firmă de asigurări, doar în situaţia erorilor din culpă şi nu intenţionate. 


Bulgaria

• profesia de avocat

Răspunderea civilă în dreptul bulgar are două funcţii
:


- compensarea victimelor pentru daunele suferite. În mod expres, doctrina subliniază că realizarea răspunderii nu trebuie să conducă la îmbogăţirea victimei;


- într-o decizie interpretativă, Plenul Curţii Supreme de Justiţie a subliniat că aceste dispoziţii încurajează cetăţenii să respecte ordinea juridică şi să nu prejudicieze interesele juridice ale altor persoane.


Legislaţia bulgară prevede nu doar răspunderea pentru propriile acţiuni, dar, de asemenea, şi pentru acţiunile unui terţ. Daunele morale pot fi solicitate doar potrivit prevederilor Legii privind obligaţiile şi contractele. 


Definiţia doctrinară completează articolul 51 al legii, toate daunele, care sunt directe şi imediate, fiind rezultatul unui act nelegal, sunt supuse despăgubirilor. Legiuitorul nu dat o definiţie a daunelor, dar jurisprudenţa a evidenţiat voinţa legiuitorului, realizând o distincţie a acestora în funcţie de natura obiectului protejat:


- daune aduse proprietăţii (daune materiale);


- prejudicii moral (daune nemateriale).


Stricteţea regimului de răspundere civilă este redusă în cazul în care victima prejudiciului a contribuit la apariţia rezultatului ilicit, nivelul de compensare fiind redus. Situaţia este aplicabilă tuturor persoanelor care desfăşoară profesii liberale: avocat, notar, arhitect, consultant juridic, etc. Răspunderea nu se aplică în cazurile de forţă majoră. 

Răspunderea civilă profesională de asigurare a avocaţilor este obligatorie pentru toate persoanele care practică dreptul, în conformitate cu art. 50 din Legea barourilor. Asigurarea trebuie încheiată de jurişti, avocaţii stagiari şi de firmele de avocatură.


Asigurarea oferă protecţie pentru acoperirea daunelor materiale care sunt consecinţa directă a îndeplinirii neglijente a obligaţiilor de serviciu, prevăzute de Legea barourilor, Codul de Etică şi Regulamentele Consiliului Suprem al Baroului sau impuse de firma de avocatură.


Contra unei prime suplimentare se pot acoperi inclusiv toate cheltuielile de judecată, precum şi cele care pot apărea în timpul anchetei sau pe parcursul soluţionării litigiului.


Limita minimă a sumei asigurate este de 20.000 leva (10.000 euro), conform deciziei Consiliului Suprem al Baroului.


• profesia de notar

Legea privind notarii şi activitatea notarială prevede că fiecare notar trebuie să încheie un contract de asigurare pentru perioada de practică a profesiei, împotriva pierderilor sau pagubelor care pot rezulta din îndeplinirea defectuoasă a îndatoririlor specifice. Această obligaţie trebuie respectată de întregul personal care-şi desfăşoară activitatea biroul notarial. Suma minimă şi cea maximă pentru asigurare se stabileşte de către Camera notarilor
.

• profesia de arhitect

Ordonanţa de stabilire a termenilor şi procedura obligatorie de asigurare în proiectare şi construcţii statuează obligativitatea încheierii de asigurări de răspundere civilă de către toate persoanele care-şi desfăşoară activitatea într-un birou de arhitecţi. Potrivit art. 72 din Legea privind planificarea spaţială, asigurările pot fi încheiate pe o perioadă de 1 an şi acoperă orice greşeli sau omisiuni ale asiguratului în cursul sau în legătură cu îndeplinirea atribuţiilor acestora, efectuate în perioada de valabilitate a contractului.

O asigurare separată poate fi încheiată de participanţii la activitatea de construcţii (arhitecţi, ingineri, etc.) care să acopere eventualele daune pentru o anumită lucrare. 


Autoritatea contractantă poate solicita ca firma contractantă să încheie o asigurare de răspundere suplimentară pentru toate lucrările de proiectare, construcţie, dotarea cu materiale, echipament mecanic şi mobilier de şantier, care sunt necesare pe parcursul construcţiei, dacă sunt plătite de către autoritatea contractantă sau sunt deţinute de aceasta.


Organele de stat şi autoritatea contractantă pot solicita de la persoanele vizate, în conformitate cu prevederile legale, dovada existenţei şi valabilităţii unui contract de asigurare, documentele trebuind depuse în termen de şapte zile după ce au fost solicitate în scris.

CEHIA


• profesia de avocat

Potrivit prevederilor Legii nr. 85/1996 privind profesiile, un avocat va fi responsabil faţă de clientul său pentru orice daune produse în legătură cu practicarea profesiei de avocat sau produse de un alt avocat angajat de titularul contractului. În cazul în care avocatul îşi desfăşoară activitatea într-o firmă de avocatură, compania respectivă răspunde pentru daunele produse. În cazul în care un avocat profesează într-un consorţiu, societatea respectivă răspunde solidar împreună cu avocatul care a produs daune clienţilor.


Sistemul de asigurări de răspundere civilă este obligatoriu pentru toate profesiile liberale. În cazul avocaţilor individuali, acoperirea minimă este de 1.000.000 CZK/eveniment (circa 36.000 euro). O societate cu răspundere limitată şi o societate de parteneriat cu răspundere limitată trebuie să fie asigurate din momentul înregistrării lor pentru răspunderea de daune, suma minimă fiind de 50 milioane CZK pentru fiecare membru al societăţii cu răspundere limitată, sau cel puţin 10 milioane CZK pentru fiecare partener.


Nivelul contribuţiilor avocaţilor se ridică la 3.500 CZK/an (circa 150 euro).

• profesia de notar

În conformitate cu prevederile Legii nr. 358/1992
, notarii trebuie să încheie, obligatoriu, o asigurare de răspundere civilă pentru daune aduse clienţilor pe perioada desfăşurării activităţii, inclusiv pentru personalul din subordine, lipsa acesteia însemnând revocarea din funcţie de către Ministrul de justiţie.


Răspunderea notarului încetează dacă dovedeşte că daunele nu au putut fi evitate, cu toate eforturile depuse în acest sens.

CROAŢIA

Una dintre responsabilităţile profesionale impusă de legiuitor este aceea de răspundere pentru acţiunile efectuate de persoanele care desfăşoară activităţi liberale, încheierea unei asigurări de răspundere civilă fiind o condiţie prealabilă pentru exercitarea unor profesii (arhitecţi, avocaţi, auditori, notari, etc.)
. Cu toate acestea, există încă o listă considerabilă de profesii pentru care legiuitorul nu a recunoscut până acum necesitatea obligativităţii asigurării de răspundere civilă. Printre acestea se numără procuratorii, directorii de firme, persoanele care iau decizii în consiliile de supraveghere sau care asigură managementul unei structuri. 

DANEMARCA


• profesia de avocat

Nu există norme specifice privind răspunderea avocaţilor. Cu toate acestea, evaluarea persoanelor care desfăşoară activităţi liberale este mai mare decât cea a persoanelor care nu desfăşoară activităţi profesioniste.


Asigurarea de răspundere civilă este obligatorie, acoperirea minimă fiind de  2.500.000 DKK/eveniment, (335.000 euro) nivelul acesteia fiind reglementată anual de Barou. La aceasta se adaugă o garanţie impusă pentru acoperirea unui plafon de până la 5.000.000 DKK.

Costul mediu al asigurărilor variază DKK 15.000 - 20.000 DKK/an (2.000-2.680 euro), iar costul garanţiei este cuprins între 500 şi 5.000 DKK. 

• profesia de notar

În Danemarca, notarii publici sunt judecători adjuncţi ai instanţelor civile, iar Ministerul Justiţiei certifică semnătura oricărui notar public numit. 

ESTONIA


• răspunderea profesională a notarilor, executorilor judecătoreşti şi traducătorilor autorizaţi


Notarii, executorii judecătoreşti şi traducători autorizaţi sunt autorităţi publice independente, care sunt în mod individual răspunzătoare pentru orice daune care apar din vina lor în exercitarea atribuţiilor oficiale
.


Obligaţia de a proteja drepturile persoanelor fizice şi principiul de exercitare legală a autorităţii statului sunt elementele centrale ale unui stat de drept. Legea răspunderii de stat trebuie să implementeze aceste principii şi să le dea o semnificaţie practică. În cazul în care un funcţionar public a acţionat în mod ilegal, statul este obligat să compenseze persoana vătămată pentru prejudiciul cauzat prin actul funcţionarului. Similar funcţionarilor publici, notarii, executorii judecătoreşti şi traducători autorizaţi îndeplinesc funcţii de drept public, dar statul nu este responsabil pentru daunele cauzate. Cu toate acestea, o persoană fizică nu are de multe ori posibilitatea de a îndeplini obligaţia de compensare a daunelor numai cu activele sale, iar persoana vătămată nu poate fi satisfăcută, aceasta ştiind că dreptul său de compensare este valabil doar pe hârtie. 


Dreptul la despăgubiri pentru daunele produse de persoanele care desfăşoară activităţi liberale, asimilabile funcţiei publice, este un drept fundamental şi trebuie asigurat de către toate autorităţile publice. Particularităţile pe care le are fiecare organism administrativ nu trebuie să afecteze drepturile persoanei vătămate.


În scopul de a asigura protecţia drepturilor persoanelor, în momentul intrării într-o profesie liberală există obligaţia de a încheia un contract de asigurare de răspundere civilă, care a fost impusă notarilor şi executorilor judecătoreşti. Cu toate acestea, contractele de asigurare de răspundere civilă nu sunt suficiente pentru a acoperi întreaga răspundere profesională. Mai mult, din anul 2005, cerinţa de încheiere a unui contract de asigurare pentru traducătorii autorizaţi a fost eliminată - prin urmare, persoanele care îşi desfăşoară activitatea în această profesie răspund numai cu activele lor personale.


Statutul juridic al notarilor, executorilor judecătoreşti şi traducătorilor autorizaţi este aproximativ identic. Aceştia sunt încadraţi în categoria profesiilor liberale, putând să-şi desfăşoare activitatea în cadrul autorităţilor publice, îndeplinind funcţii de drept public care le sunt impuse sau sunt desfăşurate în nume propriu. Ei trebuie să fie imparţiali faţă de ceilalţi funcţionari care participă la îndeplinirea actelor oficiale sau faţă de celelalte autorităţi ale statului, fiind supuşi principiului confidenţialităţii. 


Nu sunt funcţionari publici remuneraţi de către stat, dar percep în schimb taxe în conformitate cu procedura prevăzută de lege. Suma obţinută după achitarea impozitelor legale constituie venituri profesionale.


În scopul de a asigura îndeplinirea corectă şi la nivel înalt a atribuţiilor de serviciu, legea prevede mai multe mecanisme de interferenţă din partea statului. Toate cele trei profesii liberale sunt supuse supravegherii statului prin Ministerul justiţiei, care are şi competenţa de a aplica proceduri disciplinare. În plus, legea impune o serie de incompatibilităţi funcţiilor deţinute de persoanele ce desfăşoară aceste activităţi liberale.


Compensaţia pentru daunele cauzate în îndeplinirea obligaţiilor publice este reglementată de Legea privind răspunderea de stat (2002), prin urmare, răspunderea profesională a notarilor şi a executorilor judecătoreşti este inclusă în răspunderea statului. Prin urmare, nu se aplică răspunderea civilă a acestor autorităţi publice.


Astfel, se aplică modelul de răspundere directă a statului pentru orice prejudiciu creat de o persoană (funcţionar public sau nu) sau de o autoritate a statului care a autorizat şi a atribuit sarcini publice unei persoane fizice, persoane juridice de drept public sau privat. Statul poate depune o cerere de recurs împotriva funcţionarului public sau privat după compensarea persoanei vătămate pentru prejudiciul suferit. Cererea de recurs poate fi depusă împotriva unei persoane fizice, numai în cazul în care daunele au avut loc din vina ei. 


Situaţia este diferită faţă de cea din România, în ceea ce priveşte condiţia faptei ilicite, răspunderea administraţiei publice fiind diferită în mod fundamental de cea a particularilor, aceasta răspunzând nu pentru o faptă delictuală sau una contractuală, ci pentru o categorie specifică dreptului administrativ - actul administrativ nelegal. Prin urmare, în România, răspunderea administrativă este condiţionată, cu mici excepţii, de anularea unui act administrativ sau, cel puţin, de constatarea nelegalităţii acestuia.

Cu toate acestea, art. 12 din Legea privind răspunderea de stat prevede posibilitatea ca, în anumite cazuri, statul să nu răspundă pentru prejudiciul cauzat de o autoritate publică independentă, care este o persoană juridică de drept privat, aici fiind incluse autorităţile care cuprind notari, executori judecătoreşti sau traducători autorizaţi. Profesiile liberale răspund în primul rând în funcţie de dispoziţiile legii care reglementează activităţile lor oficiale, Legea privind răspunderea de stat aplicându-se suplimentar.

• profesia de notar


În conformitate cu prevederile legale, fiecare notar are datoria de a încheia o  asigurare de răspundere civilă, condiţie prealabilă pentru îndeplinirea funcţiei de notar, aceasta fiind necesară şi pentru a compensa prejudiciul cauzat din culpă. Biroul notarului este monitorizat atât de către Ministerului justiţiei, cât şi de o comisie de audit intern numită de Consiliul de administraţie al Camerei Notarilor. Legea nu specifică sancţiunea aplicată pentru lipsa contractului de asigurare de răspundere civilă, dar, cu toate acestea, existenţa contractului este o condiţie prealabilă pentru înfiinţarea biroului.


Contractul de asigurare de răspundere civilă a unui notar nu poate să acopere toate daunele care pot fi cauzate persoanei vătămate. Deşi legea prevede condiţia ca un contract de asigurare să acopere în totalitate obligaţiile sale, există o clauză care stabileşte valoarea maximă a indemnizaţiilor de asigurare plătite pe parcursul unui an de asigurare, în cuantum maxim de 192.000 euro (3 milioane EKK).


Cu toate acestea, în practică, nu este posibil ca notarul să se asigure împotriva încălcării intenţionate a atribuţiilor sale deoarece, în conformitate cu prevederile art. 452 (1) din Legea obligaţiilor, un asigurat trebuie să fie eliberat de obligaţia de performanţă în cazul în care acesta produce în mod intenţionat un eveniment asigurat. Ne aflăm în situaţia în care persoana vătămată poate folosi o asigurare în cazul încălcării din neglijenţă a atribuţiilor legale, dar nu şi în cazul de încălcare intenţionată, care nu poate fi justificată.


Riscurile de gestionare ale contractului de asigurare de răspundere civilă obligatorie asumat de notar ar trebui să fie suportate fie de către Camera Notarilor, fie de stat. Dacă statul nu răspunde pentru fapta notarului, nici Camera Notarilor nu este obligată prin lege să facă acest lucru. Conform statutului, Camera Notarilor nu are niciun impediment procedural în a încheia un contract de asigurare suplimentară. Problema apare atunci când notarii nu sunt de acord cu creşterea plăţilor obligatorii şi votează împotriva intrării în vigoare a contractului de asigurare de răspundere civilă. 


• profesia de executor judecătoresc


Legea impune executorilor judecătoreşti obligaţia de a încheia contracte de asigurare de răspundere civilă profesională, performanţa fiind monitorizată de către Ministerul justiţiei. Spre deosebire de notari, existenţa unui contract de asigurare de răspundere civilă nu este o condiţie prealabilă pentru deschiderea unui birou de executor judecătoresc, iar absenţa lui nu serveşte drept temei pentru eliberarea din funcţie.


Contractul de asigurare de răspundere civilă pentru un executor judecătoresc trebuie să acopere daunele care apar din vina acestuia, cu condiţia ca suma minimă de acoperire pentru un eveniment asigurat să fie de circa 64.000 euro (1 milion EKK), iar valoarea maximă a indemnizaţiilor plătite pe parcursul unui an de asigurare să fie în acelaşi cuantum. 


Executorii judecătoreşti nu au obligaţia de a încheia o asigurare de răspundere pentru încălcarea intenţionată a atribuţiilor de serviciu. 


Executorii judecătoreşti nu dispun de o organizaţie profesională. Deciziile cu privire la dispoziţiile referitoare la birourile executorilor judecătoreşti sunt luate de către adunarea plenară a executorilor judecătoreşti care nu este o persoană cu capacitate juridică şi deci nu poate avea atribuţii privind încheierea de contracte suplimentare de asigurare. 


Potrivit Legii obligaţiilor, răspunderea civilă care decurge din daunele cauzate în mod intenţionat se realizează numai cu activele personale ale executorilor, acelaşi lucru fiind valabil pentru cererile care depăşesc nivelul de acoperire al asigurării, stabilit de lege.


• profesia de avocat


Asigurarea de răspundere civilă profesională a avocaţilor
 prevede acordarea de despăgubiri pentru daunele produse pe parcursul desfăşurării activităţii. Încheierea unui contract de asigurare profesională implică îndeplinirea următoarelor condiţii: 


- asigurătorul trebuie să fie o companie care are permisiunea de a se angaja în activităţi de asigurare pe teritoriul Estoniei;


- evenimentul asigurat implică pierderi materiale directe în legătură cu furnizarea de servicii juridice, indiferent de locul de prestare a acestora. Răspunderea pentru încălcarea intenţionată a atribuţiilor de serviciu nu este asigurată;


- suma minimă de acoperire pentru un eveniment asigurat va fi cel puţin circa 64.000 euro (1 milion EKK);


- în cazul în care suma de acoperire este depăşită, asigurătorul va compensa  suma totală a prejudiciului;


- Ministrul Justiţiei are dreptul de a stabili condiţii suplimentare pentru încheierea contractelor de asigurare de răspundere profesională, în special în ceea ce priveşte evenimentele asigurate, situaţiile de reducere a indemnizaţiei, refuzul de a acorda despăgubiri sau condiţiile de despăgubire;


- copia contractului de asigurare se expediază Baroului. Asigurătorul va notifica prompt expirarea unui contract de asigurare de răspundere profesională Consiliului Baroului în cazul în care deţinătorul poliţei nu a încheiat un nou contract. 


Un membru asociat nu este obligat să deţină o asigurare de răspundere profesională prevăzută de Legea privind Baroul de avocaţi (2001), dacă are o asigurare de răspundere profesională într-un stat membru al Uniunii Europene, care permite compensarea daunelor pe teritoriul Estoniei, conform art. 48. În cazul în care asigurarea de răspundere civilă profesională nu acoperă eventualele daune, în conformitate cu Legea privind Baroul de avocaţi, membrul asociat este obligat să încheie un contract de asigurare de răspundere profesională la suma prevăzută de legea estoniană.

Finlanda


• profesia de avocat


Răspunderea personală a unui avocat într-o societate cu răspundere limitată este singura excepţie de la normele generale de răspundere civilă şi se referă la toate prejudiciilor cauzate de un avocat pe parcursul desfăşurării activităţii cu un client
.


Legea generală nu prevede nici o răspundere profesională specifică.


Practicarea avocaturii într-o societate cu răspundere limitată este permisă numai cu autorizaţia Consiliului Baroului şi în condiţiile specifice stabilite de acesta. Un acţionar al unei astfel de societăţi este răspunzător pentru toate obligaţiile care provin de la un mandat în comun şi solidar cu compania. Dacă acţionarul majoritar nu este avocat sau nu este cunoscut, fiecare avocat-acţionar este solidar cu Compania pentru o obligaţie care a apărut în perioada în care deţinea o astfel de poziţie.  

Suma asigurată în mod obligatoriu pentru fiecare eveniment este de minim 168.187 euro, suma deductibilă fiind de maxim 2% din suma asigurată.


Poliţa de asigurare de răspundere civilă generală poate fi limitată şi nu se aplică daunelor cauzate în următoarele situaţii:


- în planificarea financiară cu privire la managementul afacerilor corporative;


- în efectuarea de tranzacţii financiare cu o societate în stare de faliment;


- în calitate de administrator, în activităţi de restructurare sau de executare, în conformitate cu legislaţia referitoare la activităţi de asigurare sau bancare.


Se recomandă încheierea unei asigurări suplimentare care să acopere acest tip de activităţi.


În Finlanda, nu sunt diferenţe între jurişti şi avocaţi în ceea ce priveşte dreptul de a oferi servicii de consultanţă sau dreptul de reprezentare în faţa instanţei. Toţi practicanţii acestei profesii sunt cunoscuţi drept avocaţi şi se supun regulilor statutare ale Baroului finlandez. Titlul profesional - care este obţinut numai prin înregistrarea în barou - este protejat de Actul Avocaţilor (1958), Baroul având atribuţii de supraveghere a activităţii avocaţilor. Numai membrii Baroului finlandez pot utiliza acest titlu.


Totuşi, în Finlanda nu este obligatorie înscrierea în barou pentru a putea practica meseria. Înscrierea în barou este doar o certificare a înaltelor standarde pe care le întruneşte un avocat. Toţi cei care au o diplomă în drept pot oferi consultanţă juridică. 

Răspunderea profesiilor liberale, inclusiv a avocaţilor, pentru daunele produse în activitatea desfăşurată este prevăzută de Legea privind răspunderea delictuală (nr. 412/1974 cu modificările ulterioare)
.


Limitarea răspunderii
 faţă de un client s-ar putea produce dacă acest lucru ar fi considerat rezonabil în raport cu natura sarcinilor care trebuiau rezolvate şi cu alte circumstanţe. Răspunderea nu poate fi limitată sub valoarea minimă de asigurare privind răspunderea profesională, aprobată de barou.

• profesia de arhitect

Nu există nicio protecţie legală pentru titlul de „arhitect de interior”. Membrii structurii profesionale a arhitecţilor (SIO) utilizează titulatura de "arhitect de interior SIO", pentru a se distinge de alte persoane care nu au studii similare. Calitatea de membru al SIO se obţine după absolvirea facultăţii de profil, minim doi ani de practică profesională pe lângă un membru SIO şi cel puţin 10 ani de învăţare prin practică (crearea unui portofoliu).   


Arhitecţii de interior sunt responsabili pentru activitatea de design. Asigurarea de răspundere civilă poate fi solicitată de unii clienţi, cum ar fi societăţile de stat, universităţi, etc., dar nu este obligatorie
.

FranŢa


• profesia de avocat


În dreptul francez, răspunderea civilă reprezintă obligaţia de a repara prejudiciul cauzat altei părţi. Răspunderea civilă cuprinde două forme
: 


- răspunderea contractuală care rezultă din eşecul de a executa anumite obligaţii contractuale;


- răspunderea delictuală (extra-contractuală), care nu se bazează pe existenţa unei relaţii juridice.


Răspunderea civilă este angajată în cazul în care sunt îndeplinite următoarele condiţii:


- existenţa unui prejudiciu;


- o faptă ilicită (contractuală sau extra-contractuală);


- vinovăţia autorului, inclusiv a persoanei care desfăşoară o activitate liberală;


- un raport de cauzalitate între fapta ilicită şi prejudiciul cauzat.


Exonerarea de răspundere necesită demonstrarea existenţei unui caz de forţă majoră, a unei fapte a unei alte persoane, etc.


Prejudiciul poate fi reparat cu echivalentul în natură, dar repararea trebuie să fie întotdeauna integrală.


Cele două tipuri de răspundere se exclud reciproc. Atâta timp cât există o relaţie contractuală, răspunderea delictuală între părţile semnatare nu poate fi invocată. Pe de altă parte, principiul relativităţii cu privire la efectele contractului previne invocarea de către un terţ a răspunderii civile, atâta timp cât acesta nu este parte a unui contract.

Actele normative care guvernează activitatea avocatului sunt Legea nr. 1130/1971, Decretul nr. 1197/1991 privind organizarea profesiei de avocat, precum şi Decizia nr. 3/2005 privind adoptarea Regulamentului naţional intern al profesiei de avocat. 

Avocatul are dreptul exclusiv de a pleda în faţa tuturor instanţelor, fără restricţii teritoriale. De asemenea, are un drept exclusiv de a reprezenta clientul în stadiul pre-procesual dintr-o cauză penală şi poate îndeplini anumite acte de procedură în interesul acestuia. Din anul 1992, când s-a făcut distincţia între profesia de avocat şi cea de consilier juridic şi fiscal, avocatul deţine monopolul în oferirea de consultanţă juridică, deşi acest nou monopol legal conţine o serie întreagă de excepţii
.


Răspunderea civilă a avocaţilor este similară tuturor cetăţenilor. Instanţele trebuie să ia în considerare pierderile produse clientului din vina sau neglijenţa avocatului, instanţa stabilind valoarea daunelor la valoarea lor integrală. 


În fapt, responsabilitatea avocatului poate fi invocată doar în faţa instanţei, cu excepţia Tribunalului Comercial. Cererea de despăgubire se introduce în instanţă cu avizul Preşedintelui Baroului, prevedere de formă şi nu de fond.


Asigurarea profesională de răspundere civilă este limitată la o valoare de 3.850.000 euro/eveniment/avocat. Limita legală de plată a primelor de asigurare este de 1.000 euro/an.

Forma de asigurare poate fi stabilită de baroul local, putând fi individuală sau colectivă. De exemplu, în cadrul Baroului din Paris, asigurarea este colectivă.


• profesia de notar

În Franţa, notarii sunt funcţionari publici şi ministeriali, numiţi prin ordin al Ministrului de justiţie, exercitându-şi, totodată profesia într-un cadru liberal. Statutul profesiei de notar este reglementat prin: Legea nr. 25/1803, Ordonanţa nr. 45-2590/1945, Decretul nr. 45-0117/1945 privind organizarea profesiei de notar, Decretul nr. 73-609/1973 referitor la formarea profesională şi la condiţiile de intrare în profesie şi Decretul nr. 78-262/1978 privind tarifele notariale.


Notarul este învestit cu puterea de a elibera şi autentifica documente, care au forţă executorie, fără de care ar fi nevoie să se recurgă la o decizie în instanţă. De asemenea, oferă consultanţă juridică persoanelor fizice şi juridice, legată sau nu de întocmirea unor documente şi poate să intrevină, cu titlu accesoriu, în gestionarea  patrimoniilor şi negocierilor imobiliare. 

Admiterea în profesie se poate realiza în 3 moduri:


- absolvirea facultăţii de drept şi a masteratului, condiţii necesare pentru a începe stagiul într-un birou notarial;


- potrivit art. 7 din Legea din 1973, persoanele care lucrează într-un birou notarial, dar care nu au studii universitare de drept, au posibilitatea de a deveni notari. Această metodă se referă la persoanele care au o experienţă considerabilă, ocupă funcţii de conducere în cadrul biroului notarial, au cel puţin 9 ani experienţă într-un birou notarial şi, apoi, cel puţin 6 ani ca funcţionar (grefier) principal;

- cea de-a treia cale se referă la persoanele care au dobândit experienţă în cariere paralele ori complementare, cum sunt foşti judecători, jurişti, consilieri, avocaţi, ca şi persoane care au experienţă în domeniul juridic sau fiscal de cel puţin 8 ani, în cadrul unei firme publice sau private cu cel puţin 3 avocaţi angajaţi. 

Remuneraţia notarilor, emolumentul, este stabilită prin decret al Consiliului de Stat. Acesta presupune remunerarea pentru consultanţă, întocmire sau autentificare de acte, ca şi returnarea cheltuielilor suplimentare făcute în interesul clientului. Emolumentul fix se aplică la actele simple, iar cel proporţional se calculează în funcţie de valoarea exprimată în act. Este interzis notarilor să pretindă alte plăţi decât cele prevăzute prin aceste tarife, iar pentru anumite discount-uri este necesară autorizaţia Camerei Notarilor. Pentru serviciile prestate de notar, care nu se încadrează în tarifele fixe, acesta va notifica în scris, în prealabil, clientul: fie va estima o anumită valoare, fie va prezenta modul în care se va calcula plata acestor servicii.


Asigurarea privind răspunderea civilă a notarilor este de tipul unei garanţii colective
. În conformitate cu principiile generale ale sistemului juridic francez, notarii sunt responsabili privind orice daune aduse clienţilor, din eroare, pe parcursul desfăşurării activităţii. Faţă de răspunderea civilă obişnuită, asigurarea notarilor trebuie să fie încheiată cu o companie de asigurări de renume.

Pentru a acoperi toate riscurile care pot rezulta din activitatea notarială au fost infiinţate:


- fondurile de garantare regionale (Caisses Regionales de garantie), finanţate din primele de asigurare plătite de notarii dintr-o regiune;


- fondul de garantare central (Caisse de garantie central), finanţat din primele de asigurare plătite de notarii din toată Franţa.


Prin urmare, dacă un notar produce daune unui client, acoperirea financiară pentru astfel de daune vor fi suportate de către societatea de asigurare cu care notarul a încheiat asigurarea de răspundere profesională, iar dacă este necesar, de către fondurile de garantare regionale sau Fondul de Garantare Central. În ultima instanţă, în cazul în care toate aceste resurse financiare se dovedesc insuficiente, daunele se achită, în comun, de către toţi notarii din Franţa.

GERMANIA



Termenul de răspundere are un înţeles dificil, cel puţin atunci când trebuie să se stabilească scopul utilizării sale
. În sensul studiilor germane, termenul răspundere este înlocuit cu „haftung”, care are un sens mai apropiat de responsabilitate şi de rezolvarea situaţiilor în care, prin acţiunile desfăşurate, persoana care desfăşoară activităţi liberale este obligată să plătească daune materiale
.


În primul rând, este nevoie de o încălcare a unei obligaţii sau a unei datorii care există în beneficiul unei alte părţi, în sens larg. Acesta poate fi o încălcare a unei obligaţii contractuale sau o încălcare a unor drepturi legale.


În al doilea rând, este necesar ca încălcarea obligaţiei să fi condus la o pierdere financiară. Este necesar în mod obligatoriu să se stabilească o cauzalitate directă între încălcarea obligaţiei şi pierderea financiară reală. 


Aceste două chestiuni conduc la o serie de consecinţe importante:


- cauzalitatea înseamnă că răspunderea pentru daune se aplică nu numai pentru daune directe, dar şi pentru orice pierderi financiare cauzate de actul respectiv sau omisiuni de fapt, ce sunt previzibile în mod rezonabil pentru o persoană cu capacitate medie de înţelegere, inclusiv, de exemplu, pierderea de profit.


- pierderea financiară reală înseamnă că se poate recupera tot ceea ce s-a pierdut sau ce nu s-a câştigat, ca urmare a actului respectiv sau omisiunii de fapt - dar nu mai mult. Există foarte puţine domenii ale dreptului care permit compensaţii băneşti ale altor aspecte, cum ar fi cazurile de calomnie deosebit de gravă şi/sau încălcarea confidenţialităţii, precum şi cazurile de vătămare corporală gravă, instanţele germane fiind foarte “atente” cu sumele pe care le atribuie în astfel de cazuri.


Cu alte cuvinte, acordarea daunelor nu are scopul de pedepsire a inculpatului. Daunele-interese nu pot fi acordate pentru a oferi un stimulent, cu excepţia cazului în care părţile au convenit în mod special cu privire la sancţiunile contractuale pentru anumite eşecuri. Pe de altă parte, în afară de menţiunile care se regăsesc în Legea răspunderii, nu există nici un fel de plafon pentru sumele ce pot fi acordate drept daune.


Acesta este o parte a contextului legal statutar de redactare a clauzelor de răspundere în dreptul german, în acordurile negociate individual. Nu la fel se prezintă situaţia în cazul clauzelor contractuale standard utilizate de companii în relaţiile lor cu consumatorii sau cu alte societăţi. Astfel de contracte beneficiază de un control de „conţinut”, în conformitate cu prevederile art. 305 şi următoarele din Codul civil german
. Termeni şi condiţiile standard vor fi valabile numai în cazul în care acestea nu sunt dezavantajoase într-un mod "nerezonabil" faţă de cealaltă parte contractantă.

Aceasta face ca elaborarea clauzelor de răspundere pentru contractele standard să fie destul de dificilă.


• profesia de avocat


Avocatul are obligaţia de a încheia o asigurare de răspundere profesională pentru a acoperi riscurile de producere a unor daune materiale pe parcursul desfăşurării activităţii şi de a menţine această asigurare pe întreaga durată de valabilitate a autorizaţiei sale. Asigurarea trebuie să fie încheiată de o societate de asigurare acreditată, în conformitate cu prevederile Legii privind supravegherea asigurărilor, putând fi extinsă la alte pagube materiale, pentru care avocatul este răspunzător, în conformitate cu art. 278 şi 831 din Codul civil al Germaniei
.


Poliţa de asigurare trebuie să confere asigurarea tuturor acţiunilor avocatului, care pot conduce la răspunderea civilă a acestuia - încălcarea comportamentului de avocat sau a standardelor juridice, pentru el şi asistentul său. 


Asigurarea poate cuprinde:


• compensarea pentru încălcarea cu bună ştiinţă a îndatoririlor;


• daunele care rezultă din activităţile de la sediul propriu sau desfăşurate cu alte firme sau birouri de avocatură;


• daunele rezultate din activităţile asociate cu consultarea şi utilizarea dreptului non-european;


• daunele rezultate din activitatea de avocat în faţa instanţelor non-europene;


• compensarea sumelor deturnate de alţi membri ai societăţii de avocatură.


Suma minimă asigurată este de 250.000 euro pentru fiecare eveniment în parte. Valoarea daunelor achitate de asigurător într-un an pot fi limitate la o valoare egală cu de patru ori valoarea sumei minime asigurate. Conform legii, este permis un acord de deducere de până la 1% din valoarea sumei minime asigurate, care variază între 700 şi 850 euro/an. 

În contractul de asigurare, asigurătorul poate solicita Baroului competent să informeze imediat Curtea Federală şi Ministerul Federal al Justiţiei, despre perioada de valabilitate a asigurării, rezilierea contractului de asigurare şi orice modificare a acestuia.


Baroul poate desemna o terţă parte să se ocupe cu recuperarea sumelor invocate în cererile de despăgubire, putând să ofere informaţii cu privire la numele şi adresa avocatului sau a numărului de asigurare, în cazul în care avocatul nu cooperează în situaţiile de acest gen.


Ministerul Federal al Justiţiei este autorizat să stabilească, prin ordonanţă, cu  acordul Bundesrat-ului, după consultarea cu Asociaţia Baroului Federal, suma minimă de asigurare, în caz contrar, atunci când este necesar, trebuind să asigure o protecţie adecvată a părţii vătămate, în situaţia modificării condiţiilor economice.


• profesia de consilier/expert în acordarea de consultanţă

Comparativ cu răspunderea profesională generală, răspunderea pentru consiliere profesională, opinii ale experţilor, etc., se distinge de la început printr-o caracteristică specifică: de obicei, aceasta nu implică o daună fizică sau materială imediată, cum se poate produce în cazul medicilor. În schimb, se presupune că prejudiciul care apare este urmarea faptului că partea contractantă sau o terţă parte urmează un sfat greşit
.


Ca regulă, consilierea defectuoasă implică acordarea de daune materiale, existând posibilitatea ca în cazuri excepţionale să existe posibilitatea producerii de pagube materiale sau vătămări ale stării de sănătate ale clienţilor. Se au în vedere următoarele situaţii: 
- prejudiciul creat unui calculator sau a fişierelor acestuia, care rezultă din aplicarea unui sfat incorect;

-  prescrierea greşită a unui medicament de către un farmacist;

- întocmirea unui raport psihiatric greşit, care conduce la pierderea libertăţii clientului. 

 
În această privinţă, Înalta Curte de Justiţie (BGH) a respins acţiunea de răspundere din partea unui expert pentru neglijenţă gravă. Curtea a deliberat luând în calcul încălcarea art. 2 din Constituţia germană, privind libertatea personală, considerând că în contextul dat, oferirea de consiliere sau încheierea unui contract de informare nu creează probleme cu privire la răspundere. 


În dreptul german şi austriac, art. 676 Codul civil german şi art. 1300 Codul civil austriac prevăd că acordarea de consultanţă sau de recomandări nu stabilesc răspunderea pentru daunele rezultate dacă nu există un contract semnat sau un prejudiciu.


Într-o normă stabilită în anul 1895, Curtea Federală a acceptat existenţa unei răspunderi contractuale în cazul acordării de consultanţă sau oferirii de informaţii, numai în cazul în care consultarea priveşte activitatea de afaceri. În celelalte situaţii, nu se poate aplica decât răspunderea civilă delictuală. Ulterior, în categoria răspunderii contractuale a fost introdusă şi acordarea de consultanţă în cazul activităţilor bancare, în acest caz apărând discuţii legate de conflictul dintre acordarea de informaţii confidenţiale şi secretul bancar.


Acţiunile formulate împotriva băncii de către un client cu privire la informaţiile primite nu au nici o importanţă pentru practica judiciară, dar, pe de altă parte, instanţele de judecată au acordat de multe ori daune compensatorii părţilor vătămate. 


În cazul informaţiilor bancare, există un interes rezonabil de a exclude acest tip de răspundere pe următoarele motive: 
- pentru informaţiile oferite nu se plăteşte nici o taxă, chiar dacă acestea nu sunt oferite întotdeauna pentru motive altruiste; 
- banca, de regulă, nu cunoaşte planurile părţii care solicită informaţii şi, prin urmare, nu poate supraveghea riscurile şi împiedica eventualele prejudicii; 
- se apreciază că o eroare relativ mică nu poate crea daune disproporţionat de mari.


• profesia de notar

Sistemul notarilor din Germania se aseamănă celui olandez. Profesia are un înalt nivel de reglementare. Specific sistemului german este existenţa a trei categorii de notari, care sunt diferenţiate pe regiuni. 

Astfel, în cea mai mare parte a fostei Germanii de Est se întâlneşte notarul principal, Hauptberuflichernotar, cu o activitate strict notarială, incompatibilă cu exercitarea oricărei alte activităţi. În vestul Germaniei şi în Berlin activează notarul-avocat, Anwaltsnotar, care poate activa şi ca avocat. Acestuia nu îi este permis să lucreze ca notar într-un caz în care desfăşoară profesia de avocat. Ambele categorii sunt obligate să depună un jurământ de imparţialitate şi loialitate faţă de Constituţie, după ce primesc documentul ce le confirmă numirea ca notari.


Cea de-a treia categorie se întâlneşte în numai două landuri: notarul de stat, Staatliche Notar, ca angajat al statului. Aceştia se pot împărţi, la rândul lor, în Hauptberuflichernotar (în landul Baden-Württemberg), acesta fiind, de fapt, un judecător ce se ocupă de înscrisurile din teritoriu, succesiuni, licitaţii, dar şi de întocmiri sau autentificări de acte şi Bezirksnotar (în landul Karlsruhe), care îndeplineşte activitatea unui funcţionar public specializat, ce activează pe lângă un Anwaltsnotar.

Notarii îşi exercită profesia numai în raza teritorială a districtului în care au fost numiţi. Ei sunt obligaţi, de asemenea, să aibă biroul notarial şi reşedinţa în acelaşi district. În Germania nu este permisă cooperarea notarilor cu alte profesii. Singura excepţie este Anwaltsnotar, care este membru al asociaţiei profesionale a avocaţilor; în acest caz, activitatea sa de notar şi exerciţiul profesiei de avocat sunt diferenţiate. Sunt permise asocierile între notari (în puţine cazuri sunt mai mult de 2 notari), iar posibilităţile de specializare într-un anumit domeniu sunt foarte limitate (de exemplu, unui notar cu mare experienţă în corporaţii îi este interzis să refuze un client care-i solicită serviciile în dreptul familiei sau tranzacţii imobiliare).


Fiecare land are o asociaţie notarială, ce are putere de auto-reglementare şi funcţionează ca o autoritate legiuitoare pentru profesia de notar, elaborând codurile de conduită. Camera Federală a Notarilor cuprinde asociaţiile notariale din fiecare land şi promovează interesele profesiei în instituţiile politice şi economice. Institutul German al Notarilor este o parte a Camerei Federale şi răspunde la solicitările notarilor legate de chestiuni deosebite sau complicate apărute în practica notarială; publică rapoarte tehnice şi statistice şi oferă informaţii referitoare la profesia de notar.


Art. 19 din Legea notarilor prevede că notarii sunt obligaţi la plata unei indemnizaţii de asigurare, care nu acoperă, însă, responsabilitatea pentru daune intenţionate. Spre deosebire de alte profesii de consiliere, clientul unui notar este protejat, fiecare asociaţie notarială având o asigurare de fidelitate, care acoperă daunele generate de eventualele cazuri de malpraxis.

GRECIA


• profesia de avocat 


Normele specifice privind răspunderea avocaţilor vizează răspunderea acestora pentru activitatea în instanţă şi presupun frauda sau neglijenţă gravă, în conformitate cu prevederile Codului civil.


O eventuală clauză contractuală între avocat şi client privind limitarea răspunderii care rezultă dintr-un act de neglijenţă, omisiune sau activitate frauduloasă este nulă de drept.


În schimb, nu există nici un sistem de asigurări obligatorii pentru avocaţi, asigurările fiind facultative. 


• profesia de notar 

Notarii publici joacă un rol foarte important în sistemul juridic din Grecia. Responsabilităţile notarului public sunt similare celor ale avocaţilor. Având în vedere principalele atribuţii ale notarilor:

 - elaborarea de instrumente juridice, cum ar fi contractele şi testamentele;

- autentificarea instrumentelor juridice; 
- păstrarea originalului fiecărui instrument elaborat,

aceştia sunt obligaţi să încheie asigurări de răspundere civilă pentru următoarele situaţii:

•  acţionarea cu neglijenţă, producerea de erori sau omisiuni; 

•  imposibilitatea de a consilia un client din diferite cauze; 

•  încălcarea confidenţialităţii; 

•  neînţelegerea solicitărilor clientului; 

•  defăimare; 

• încălcarea neintenţionată a drepturilor de proprietate intelectuală şi a mărcilor.

Irlanda


• profesia de avocat şi de notar

Pentru majoritatea profesiilor liberale, răspunderea civilă a persoanelor ce desfăşoară acest tip de activitate se realizează în conformitate cu prevederile legii cadru. 


Asigurarea profesională de răspundere civilă este obligatorie pentru avocaţii privaţi. Avocaţii angajaţi în sectorul privat, care furnizează consiliere juridică pentru angajatorii lor, precum şi avocaţii angajaţi de către stat, nu sunt obligaţi să încheie asigurări de răspundere civilă
.


Există posibilitatea reducerii răspunderii civile, în anumite situaţii. Temeiul juridic pentru limitarea răspunderii este prevăzută de art. 26 lit. a din Legea avocaţilor (1994)
, introdus prin art. 44 în Codul civil.


Nu există nici o limită privind valoarea daunelor care pot fi solicitate. Există o limită de 700.000 euro/cerere, peste această valoare sumele necesare fiind virate de către Fondul de compensare.


Costul mediu al asigurării pentru un avocat individual este de aproximativ 8.000 euro/an. Cu toate acestea, obligaţia de a încheia o asigurare de răspundere civilă profesională a avocaţilor dintr-o societate de profil revine mai degrabă acesteia decât fiecărui avocat în parte.


Notarul este autorizat să îndeplinească toate funcţiile unui avocat pentru îndeplinirea sarcinilor clienţilor, cu excepţia celor din domeniul contencios şi a reprezentării în instanţă. Este important de menţionat că toţi notarii din jurisdicţiile de drept comun în cadrul Uniunii Europene sunt avocaţi calificaţi la nivel postuniversitar. 

În Anglia şi Ţara Galilor, de exemplu, un candidat la postul de notar trebuie să fie avocat calificat al Curţii Supreme de Justiţie sau titularul unui grad care s-a obţinut în urma absolvirii unui curs de studii juridice şi notariale. 

În Irlanda, un candidat la postul de notar trebuie să fie un avocat pledant cu cinci ani de experienţă post-calificare, care a susţinut un examen din legislaţia şi practica notarială la nivel post-universitar.

Răspunderea civilă a notarilor pentru daunele aduse clienţilor pe perioada desfăşurării activităţii specifice se supune aceloraşi prevederi ca în cazul avocaţilor.


• profesia de arhitect

În ceea ce priveşte profesia de arhitect, reglementările naţionale în domeniul arhitecturii şi cele privind accesul şi exercitarea activităţilor profesionale de arhitect au un domeniu de aplicare foarte variat. În majoritatea statelor membre, activităţile din domeniul arhitecturii se exercită, de jure sau de facto, de către persoane care posedă doar titlul oficial de calificare ca arhitect, fie acest titlu însoţit de acest apelativ, fără ca aceste persoane să beneficieze de un monopol asupra exercitării activităţilor respective, cu excepţia cazului în care există dispoziţii legale exprese.

Au existat o serie de consultări publice privind implementarea unui sistem de supraveghere, inspecţie, verificare şi certificare în domeniul construcţiei de locuinţe, care să cuprindă persoane competente: arhitecţi, ingineri şi inspectori. Cu toate acestea, formularea impusă arhitecţilor în angajamentul semnat, prevăzut de Regulamentul construcţiilor: “(…) fără a aduce atingere responsabilităţilor altor persoane sau firme în ceea ce priveşte lucrările, acceptăm responsabilitatea şi răspunderea juridică privind inspectarea tuturor lucrărilor efectuate la construcţia în cauză, pentru a ne asigura că nu există defecţiuni şi că acestea nu contravin cerinţelor Regulamentului”, denotă faptul că acest obiectiv-cheie nu poate fi atins, formularea în cauză depăşind obligaţiile legale ale arhitecţilor, în plus fiind şi neasigurabil
.

 


Arhitecţii, ca şi celelalte persoane care desfăşoară activităţi liberale, pot fi acuzaţi de neglijenţă în serviciu, dacă nu şi-au exercitat calificarea în mod rezonabil, cu grijă şi diligenţă. În Legea privind controlul clădirilor (2007), arhitecţii pot fi reclamaţi pentru încălcarea deontologiei în faţa Comitetului de conduită profesională al acestora. O astfel de plângere, în cazul în care este admisă, poate conduce la aplicarea unor sancţiuni, inclusiv radierea acestuia din Registrul Arhitecţilor. În anumite circumstanţe, arhitecţii pot fi urmăriţi penal.

 


În principiu, există două forme de răspundere civilă profesională: 


- pentru inspectarea şi certificarea lucrărilor; 


- pentru emiterea certificatului de conformitate la finalizarea lucrărilor.

 


Prin semnarea angajamentului, arhitectul se angajează nu numai să efectueze inspecţii, de fapt se angajează să certifice lucrările efectuate. Prin semnarea angajamentului, arhitectul este de acord nu doar să efectueze o inspecţie, dar acceptă să facă tot ce este necesar pentru a ajunge la stadiul în care lucrările pot fi certificate.


În prezent, arhitecţii atestă finalizarea construcţiei, acest lucru se face, de obicei, pe baza faptului că arhitectul cunoaşte persoana responsabilă de construcţia clădirii şi cunoaşte faptul că acesta respectă regulamentele din domeniul construcţiilor.

 
Indiferent de metodele utilizate pentru a se realiza certificarea unei clădiri, acestea trebuie să facă obiectul unor sancţiuni corespunzătoare pentru incompetenţă, neglijenţă sau certificare frauduloasă. O astfel de certificare poate conduce la suspendarea pentru o perioadă definită de timp a specialistului sau pierderea titlului şi a dreptului de certificare, conform legii.

Italia


• profesia de avocat

Contractul dintre avocat şi client, prin care primul se angajează să furnizeze servicii profesionale este încadrat de către lege în categoria unui mandat profesional viitor. Obiectul contractului poate fi un act judiciar sau unul ministerial
.


Clientul este persoana care lasă în seama practicantului profesiei liberale obligaţia de a oferi asistenţă juridică. Asistenţa nu poate fi întotdeauna furnizată direct clientului, astfel încât acesta nu este întotdeauna persoana în numele căreia sunt furnizate serviciile.


Clientul trebuie să plătească preţul stabilit de avocat. Relaţia dintre client şi specialist este prevăzută de art. 2230 şi următoarele din Codul civil italian în materia mandatului şi în codul etic al profesiei respective, nefiind redusă doar la profesia de avocat. În cazul asocierii practicienilor, mandatul încredinţat de către client unui anumit medic, de exemplu, nu poate fi considerat ca fiind încredinţat în mod impersonal şi colectiv pentru toţi medicii, deoarece acesta este un contract personal şi de încredere
.


Răspunderea avocatului poate fi:


- penală, art. 380 din C.pen. - conduită neloială sau consultanţă necinstită din partea avocatului; art. 381 C.pen. - lipsa de loialitate a asistenţilor;


- disciplinară;


- profesională.


Răspunderea avocatului este încorporată în tema de răspundere civilă profesională, temă care s-a dezvoltat foarte mult în ultimii ani. Răspunderea avocatului, angajată în momentul semnării oricărui contract de prestări de servicii intelectuale, este considerat un tip de răspundere legat de mijloace şi nu de rezultate, similar celui al medicului. Motivul este că medicul se angajează să folosească toate mijloacele necesare pentru realizarea obiectivului clientului, dar nu se angajează să atingă acel obiectiv. Se are în vedere principiul exactităţii, în sensul art. 1176 C.civ., care se referă la tipul de activitate desfăşurată de practicant şi la acurateţea (precizia) necesară furnizării serviciului către client.


Art. 2236 din Codul civil al Italiei cuprinde o exceptare de la normele generale referitoare la încălcarea contractului, în cazul în care natura şi conţinutul serviciilor oferite sunt foarte tehnice şi dificile. În acest caz, răspunderea profesionistului este limitată la comiterea de greşeli intenţionate sau a cazului de neglijenţă gravă.


Deşi răspunderea angajată este legată de mijloace şi nu de rezultate, avocaţii trebuie să respecte îndatoririle legate de solicitare, de a convinge clientul şi de a oferi informaţii. Avocatul trebuie să prezinte clientului orice chestiune de fapt şi de drept, care reprezintă un obstacol, un risc sau un prejudiciu în vederea atingerii scopului. Avocatul trebuie să solicite clientului ca acesta să furnizeze orice element necesar sau util şi trebuie să avertizeze clientul despre continuarea unei acţiuni care poate avea, probabil, un rezultat negativ.


Emiterea scrisorii de reprezentare de către avocat în faţa Curţii, jus postulandi, nu este suficientă pentru a dovedi că un client a fost informat cu privire la toate circumstanţele esenţiale pentru a lua o decizie responsabilă cu privire la posibilitatea de a promova sau interveni într-un litigiu.


În unele cazuri, avocatul îşi angajează răspunderea în funcţie de rezultatele activităţii sale, cum ar fi realizarea de acte/fapte juridice, întreruperea termenului de prescripţie, propunerea de redactare a apelului, depunerea de concluzii scrise, etc.


În astfel de cazuri, clientul are dreptul la despăgubiri pentru daune, dar numai în cazul în care se poate stabili în mod cert că serviciile au fost executate în mod necorespunzător. Situaţiile de răspundere ale avocatului privesc, printre altele:


- neglijenţa în ceea ce priveşte termenul de prescripţie;


- pierderea unui drept, neglijenţă frauduloasă în ceea ce priveşte propunerea unei căi de atac sau în redactarea unui act, neglijenţă în ceea ce priveşte respectarea unei hotărâri judecătoreşti, interpretarea fraudulos greşită a unei legi;


- decizia de a nu lua parte la audieri sau de a nu depune acte/documente;


- neinformarea clientului în momentele esenţiale ale unui proces;


- neîndeplinirea procedurii.


Avocaţii trebuie să îşi îndeplinească sarcinile cu precizie, în conformitate cu orientările standard profesionale, stabilite de către Curte, într-un moment oarecare şi într-o situaţie particulară. O astfel de obligaţie este reglementată de art. 1176 din Codul civil italian, în care se impune ca practicianul calificat să lucreze cu precizie, fiind exonerat de răspundere în cazurile dificile care necesită competenţe deosebite în rezolvarea problemelor tehnice. Aşa cum am menţionat, în astfel de cazuri răspunderea este limitată în sensul art. 2236 C.civ., avocatul răspunzând doar în cazurile comiterii de greşeli intenţionate sau de neglijenţă gravă. Este sarcina judecătorului să decidă când serviciile oferite necesită competenţe deosebite.


Dovedirea cauzalităţii este partea cea mai dificilă într-o hotărâre privind răspunderea persoanelor care desfăşoară activităţi liberale, în special în ceea ce priveşte natura răspunderii.


Cu privire la interpretarea subiectului, există o tendinţă principală:


- Camerele Unite de Casaţie, în sentinţa nr. 25266/2008, au statuat că "în ceea ce priveşte răspunderea avocaţilor, clientul trebuie să dovedească atât că a suferit un prejudiciu, cât şi faptul că prejudiciul a fost cauzat de oferirea de servicii insuficiente sau inadecvate ale avocatului, ceea ce implică comportamentul nelegal al acestuia”. 


Din momentul în care se au în vedere serviciile avocatului realizate pentru apărarea clientului, acuzaţia de răspundere implică o examinare pozitivă a dovezilor furnizate de către client. Aceasta implică:


- prezentarea de documente clare şi inteligibile asupra acţiunilor efectuate în mod corespunzător;


- certitudinea că efectele unei acţiuni diferite ar fi fost mult mai favorabile pentru client, situaţie în care nu ar fi existat nici un prejudiciu.


Avocatul, în schimb, trebuie să justifice motivele care au condus la  imposibilitatea de a nu acţiona în mod corect în speţa respectivă.


• profesia de notar


Notarii sunt controlaţi de stat: în fiecare lună aceştia transmit lista actelor şi datelor statistice relevante către arhivele notariale; la fiecare doi ani, toate actele întocmite de aceştia sunt inspectate de către Ministerul justiţiei, prin intermediul arhivelor notariale locale, în scopul de a verifica forma lor corectă şi conformitatea cu

legea; la fiecare patru luni, actele notariale sunt, de asemenea, inspectate de autorităţile financiare locale
.


Notarul este independent, desfăşoară o activitate liberală, fiind responsabil pentru activitatea prestată de propriul său birou, care este liberă de taxe pentru stat. De obicei, în cazurile ce vizează o tranzacţie imobiliară (în care notarul garantează că proprietatea este liberă de ipoteci şi alte sarcini), acesta aplică o taxă notarială de 0,5-1% din preţul de achiziţie. După eliminarea tarifelor notariale, notarul trebuie să negocieze taxa sa cu clientul, onorariul implicând nu doar semnarea contractului, ci şi pregătirea şi asigurarea acţiunilor sale.


Potrivit legii, notarul este obligat către clientul său pentru daunele rezultate din

activitatea profesională. În anul 1997, Consiliul naţional al notarilor a fost primul organism profesional care a adoptat obligativitatea poliţei de asigurare care să acopere răspunderea civilă a tuturor notarilor. În anul 2006, asigurarea a devenit obligatorie prin lege pentru notari, de asemenea, fiind introdus fondul de garanţie pentru acoperirea daunelor produse în urma unor acte de abateri disciplinare. Tot din anul 2006, au fost constituite Comisii de disciplină regionale, prezidate de către un judecător, pentru a investiga neregulile apărute în activitatea notarilor.


Notarii publici au responsabilităţi distincte. Ca în cazul funcţionarilor publici,  acestea pot implica răspunderea penală şi pot face obiectul prevederilor disciplinare prevăzute de Legea notarilor. Principalele sancţiuni sunt mustrarea, avertismentul, suspendarea temporară, plata de daune, concedierea. Având practic o calitate de avocat, notarul este obligat să-şi îndeplinească obligaţia profesională faţă de clienţii săi. Legea italiană prevede, consemnarea unei garanţii pentru răspunderea civilă a notarilor, precum şi încheierea unei asigurări.

***


Legea privind răspunderea în cazul producerii de prejudicii are la bază art. 2043 din Codul civil italian, dar la momentul adoptării sale, în anii '60, a avut o abordare tradiţională legată de identificarea faptei cu prejudiciul creat în domeniul unui drept obiectiv şi absolut: sănătate, onoare, proprietate
.


Art. 2044 şi 2045 C.civ., oferă cauze de excludere a răspunderii în situaţia de auto-apărare, respectiv stare de necesitate. În primul caz, răspunderea faţă de răufăcător este exclusă, în celălalt caz, se reduce la o simplă compensaţie. Din acest motiv, se poate afirma că dacă se verifică una din situaţiile menţionate ulterior, comportamentul este considerat secondum ius şi nu contra ius
.


O altă excepţie importantă se poate invoca în cazul stării precare de sănătate. Aceasta înseamnă că persoana cu handicap nu este responsabilă pentru faptă, deoarece incapacitatea ei nu-i permite să înţeleagă semnificaţia şi consecinţele faptei sale (art. 2046 C.civ.).


Codul civil italian identifică, de asemenea, ipoteza de răspundere obiectivă,  un exemplu ar putea fi art. 2050 C.civ., răspunderea pentru desfăşurarea activităţilor periculoase, ceea ce înseamnă că o parte este responsabilă, indiferent de vina sau ca urmare a faptei altei părţi, situaţia răspunderii proprietarilor sau comisionarilor. În astfel de cazuri, partea vătămată trebuie doar să demonstreze că a suferit pierderi din cauza unor situaţii prevăzute de lege, în timp ce pârâtul trebuie să dovedească că a făcut tot ce au putut în scopul de a preveni daunele.


LITUANIA


Noul Cod civil al Lituaniei, intrat în vigoare la 1 iulie 2001, implementează în mod clar principiul pacta sund servanda
. În conformitate cu articolul 6189 din Codul civil, un contract care este întocmit în conformitate cu prevederile legale şi este valabil, are putere de lege între părţile sale, una dintre părţi putând fi o persoană care desfăşoară o activitate liberală: avocat, arhitect, executor judecătoresc, traducător, etc. Contractul leagă părţile, nu numai cu privire la ceea ce se prevede în mod expres în cuprinsul său, dar, de asemenea, cu privire la toate consecinţele ce decurg din executarea sa. Un contract trebuie să fie efectuat de către părţi într-un mod adecvat şi cu bună credinţă (art. 6200). Nici una dintre părţi nu poate refuza în mod unilateral realizarea propriei sale obligaţii sau să modifice condiţiile de executare, cu excepţia cazurilor prevăzute de lege sau de contract.


Cu toate acestea, există câteva excepţii de la principiul enunţat, Codul civil prevăzând un complex de circumstanţe de modificare a contractului, cunoscut în  doctrină drept clausula rebus sic stantibus. Celelalte excepţii de la principiul pacta sund servanda sunt institute de nulitatea contractului dintr-o cauză de greşeală sau fraudă, imposibilitatea realizării sale, forţă majoră, decesul părţilor, etc.


În cazul în care executarea unui contract este obstrucţionată, partea vătămată are dreptul de a solicita celeilalte părţi modificarea contractului. Cererea de modificare a contractului nu aduce părţii vătămate dreptul de a suspenda executarea contractului. În cazul în care într-un termen rezonabil, părţile nu reuşesc să ajungă la un acord cu privire la modificarea obligaţiilor contractuale, oricare dintre ele poate introduce o acţiune într-o instanţă, aceasta putând rezilia contractul şi restabili  echilibrul dintre obligaţiile contractuale ale părţilor.


Imposibilitatea executării unui contract trebuie să fie absolută. Există două tipuri de imposibilitatea de executare a unei obligaţii: iniţială şi neprevăzută. În cazul în care performanţa a fost imposibilă de la începutul obligaţiei, nu poate exista nici o obligaţie şi nici un contract, conform principiului impossibilium nulla obligatio est (art. 6.3 C.civ. al Lituaniei).

În cazul în care, în caz de imposibilitate neprevăzută, există un contract valabil, consecinţele unei astfel de imposibilităţi depind imputabilitatea sau non- imputabilitatea imposibilităţii executării.


În cazul în care executarea unei obligaţii care rezultă dintr-un contract bilateral, a devenit imposibilă pentru o cauză neimputabilă părţilor, niciuna dintre părţi nu poate solicita executarea contractului. În acest caz, fiecare parte are dreptul de a solicita restituirea în natură, fără a se stabili o corespondenţă între fracţiunea executată şi cea care trebuia realizată.


În cazul în care executarea unei obligaţii care rezultă dintr-un contract bilateral a devenit imposibilă din cauza unei circumstanţe imputabile unei părţi (avocat, notar, arhitect, etc.), dacă în contract nu se prevede altfel, cealaltă parte poate revoca contractul şi solicita restituirea în natură şi compensarea daunelor produse de neexecutarea contractului
.


• profesia de avocat

În cazul avocaţilor se aplică o serie de prevederi suplimentare în ceea ce priveşte răspunderea civilă. Responsabilitatea se referă la mijloacele utilizate, avocaţilor fiindu-le interzisă garantarea unui rezultat în instanţă
.


Avocatul este responsabil pentru daunele cauzate în activitatea desfăşurată, inclusiv pentru cele produse de stagiarii de care răspunde sau de alţi angajaţi ai săi sau ai firmei de avocatură. 


Posibilităţile de limitare a răspunderii prevăzută de lege sunt, practic, minime, vizând doar situaţia în care daunele sunt produse chiar de către client. Despăgubirile materiale sunt nelimitate, iar despăgubirile morale sunt analizate pentru fiecare caz în parte. 


Sistemul de asigurări este obligatoriu, minimul acoperit fiind de 100.000 LTL (aprox. 30.000 euro). Asigurările se încheie individual de fiecare avocat în parte, termenii asigurărilor fiind verificaţi de Autoritatea pentru supravegherea asigurărilor de stat.

Suma achitată de fiecare avocat drept contribuţii de asigurare este de 60-100 euro/an. Imposibilitatea de a încheia asigurarea de răspundere civilă profesională reprezintă o încălcare a Legii cu privire la barourile de avocaţi şi a Codului de conduită al avocatului, avocatul fiind sancţionat disciplinar, într-o primă instanţă. 


MAREA BRITANIE


• profesia de avocat

Nivelul obligatoriu de asigurare pentru răspunderea civilă, necesar în temeiul condiţiilor solicitate de Autoritatea pentru reglementarea activităţii avocaţilor, este de 3.000.000 lire sterline, pentru organismele recunoscute competente şi structurile autorizate relevante (de exemplu, parteneriate care funcţionează în cadrul unor societăţi cu răspundere limitată) şi de 2.000.000 lire sterline pentru toate celelalte entităţi, inclusiv practicieni individuali ai profesiei liberale de avocat
. 



Aceste sume reprezintă nivelul minim obligatoriu. Toate firmele sunt obligate să acopere nivelul minim de asigurare, existând recomandarea ca în funcţie de structura firmei, numărul de avocaţi şi de expunerea la riscuri, structurile de conducere ale acestora să decidă o acoperire superioară a activităţii desfăşurate.


Deşi pentru marea majoritate a firmelor nivelul minim de asigurare e suficient, există situaţii în care acesta nu este suficientă. Acest lucru poate apare în situaţia în care o singură cerere de despăgubire poate depăşi limita asigurată. În acest caz, asigurătorul este obligat să acopere suma minimă de asigurare, urmând ca asiguratul să fie răspunzător pentru partea rămasă. 


Limitele obligatorii se aplică pentru fiecare cerere de despăgubire, ceea ce înseamnă că pentru orice număr de cereri distincte generate de probleme separate se aplică limita de acoperire.


Cererile de despăgubire privesc:


 (a) orice pretenţie faţă de un eveniment asigurat care decurge din:


- un act realizat defectuos sau o omisiune;


- o serie de acte sau omisiuni legate;


- acţiuni/omisiuni în materia tranzacţiilor;


- acţiuni/omisiuni conexe în materia tranzacţiilor;


(b) orice pretenţie faţă de un eveniment asigurat care decurge dintr-o altă materie.


• profesia de notar

În cazul notarilor nu este acceptată vreo cerere de despăgubire care depăşeşte limita de asigurare de răspundere civilă stabilită de lege
.


Nivelul de răspundere trebuie să fie redus, având în vedere gradul de responsabilitate al altor profesii liberale: consultanţă, etc, care au fost implicate în problema adusă în faţa notarului. Legea nu prevede vreo limitare a răspunderii civile care să fie stabilită direct între notar şi client.

Nu este acceptată nici o răspundere din partea firmei, partenerilor, agenţilor sau personalului cu privire la orice pierdere, deteriorare sau răspundere cauzată, direct sau indirect, oricărei părţi, alta decât cea pentru care clientul/ firma a fost de acord să acţioneze în materia dreptului civil. Nici o terţă parte nu are dreptul de a impune vreun contract de consultanţă sau servicii cu firma notarială în problema clientului. Punerea în aplicare a oricărei prevederi legislative care conferă terţilor drepturi contractuale sau de alt tip, cuprinse în Legea privind drepturile terţilor (1999), este exclusă în măsura în care acest lucru este permis de lege
.


Nu este acceptată nici o răspundere din partea firmei în cazul în care instrucţiunile sau informaţiile furnizate de către client sau de către o terţă parte sunt incomplete, inexacte sau incorecte, indiferent dacă, pe cale de consecinţă, s-au produs pierderi sau daune indirecte, daune economice: pierderea de profit, pierderea de afaceri, pierderea de date, epuizarea fondului comercial sau alte daune.


De asemenea, toate datele privind firmele înregistrate pe teritoriul Marii Britanii sunt obţinute din Registrul companiilor, care este gestionat de Registrul Comerţului. Firma de notariat nu îşi asumă responsabilitatea pentru eventualele inadvertenţe sau omisiuni care decurg din utilizarea acestui serviciu, dacă datele sunt inexacte sau incorecte. 


Aceste limitări se vor aplica fără a aduce atingere nici un termen expres sau implicit prevăzut de un contract de garanţie încheiat cu un client, conform prevederilor legale.

Notarul este, de cele mai multe ori, un avocat cu o pregătire complexă: absolvirea facultăţii de drept, specializare notarială şi stagiu de 2 ani. Există două categorii de notari: notarul general, care poate să-şi desfăşoare activitatea pe întreg cuprinsul ţării şi scrivener-ul, care are drept de practică numai în Londra. 


Preşedintele Curţii Profesioniştilor eliberează anual un certificat de practică notarială, ce garantează clientului prestarea de către notar a unor servicii de înaltă calitate. Titlul de notar este recunoscut pe plan internaţional. Notarul înregistrează şi păstrează evidenţa activităţilor, întâlnirilor, tranzacţiilor şi altor evenimente, oferă consultanţă juridică şi poate reprezenta părţile în faţa instanţelor (caracteristici ale sistemului common law). Notarul nu este, în general, implicat în legalizarea tranzacţiilor de rutină. Prezenţa sa este obligatorie în cazul anumitor proceduri bancare şi în vânzări sau alte operaţiuni ce au ca obiect mijloace de transport maritim ori fluvial. 


Actul care guvernează activitatea notarilor britanici este Regulamentul de practică notarială (2001). Potrivit art. 11, notarului îi este permisă orice formă de publicitate, directă sau indirectă, pentru a-şi atrage clienţii, cu excepţia apelurilor telefonice nesolicitate ori a vizitelor nesolicitate (metode permise numai cu respectarea anumitor condiţii).


• profesia de arhitect

Profesia de arhitect reprezintă un titlu protejat în Marea Britanie. Termenul legal este de designer de interior, persoana care oferă acele servicii recunoscute pentru un arhitect de interior profesionist în alte state europene.

Potrivit Codului de etică al profesiei
, arhitectul trebuie să acţioneze într-un mod prin care să respecte onoarea şi demnitatea profesiei. El trebuie să respecte codurile de etică şi conduită, precum şi legile în vigoare ale statelor în care îşi desfăşoară activitatea şi furnizează servicii profesionale.


Arhitectul trebuie să accepte doar sarcini în care interesele sale personale nu-l aduc în conflict cu datoria lui profesională. Arhitectul are obligaţia profesională de a promova standardele sociale, culturale şi de mediu ale comunităţii. El trebuie să ia în considerare consecinţele activităţii sale profesionale pentru sănătatea, siguranţa şi bunăstarea tuturor celor care ar putea să folosească sau să se bucure de produsul muncii sale.

Arhitectul va acţiona în interesul clientului său, în limitele atribuţiilor sale profesionale. Acesta trebuie să se angajeze în activitatea profesională numai în cazul în care domeniul de activitate, condiţiile, responsabilităţile, obligaţiile, remuneraţia sau metoda de calcul a acesteia, precum şi durata contractului sunt consemnate clar în contract.


Arhitectul trebuie să-şi desfăşoare activitatea cu loialitate şi profesionalism, fiind răspunzător de activităţile desfăşurate. 

Toate chestiunile referitoare la nerespectarea codului de conduită şi etică profesională sunt considerate abateri, structura profesională a arhitecţilor britanici ECIA putând dispune sancţiuni, inclusiv excluderea din profesie. 


OLANDA


• profesia de avocat

Art. 134 din Constituţia Olandei reglementează înfiinţarea şi regimul juridic al organismelor de drept public, dispunând că:


- pot fi înfiinţate şi dizolvate în virtutea legii organisme publice cu vocaţie profesională sau alte organisme publice.


- legea determină atribuţiile şi organizarea organismelor publice, compunerea acestora şi puterile conferite organelor de conducere, precum şi publicitatea dezbaterilor. Organele de conducere au competenţa de reglementare a activităţii, acordată în virtutea legii.


- legea organizează modalitatea de control a organelor de conducere. Deciziile acestora nu vor putea fi anulate decât pentru încălcarea dispoziţiilor legale ori a interesului general.


Pentru aplicarea acestei dispoziţii a fost adoptată Legea din 23 iunie 1952 privind înfiinţarea Ordinului olandez al avocaţilor şi a fost aprobat Regulamentul de ordine interioară şi a regulilor disciplinare aplicabile avocaţilor şi procurorilor (Advocatenwet).


În termenii art. 17, para. 1-2 din lege, toţi avocaţii înscrişi în Olanda constituie Ordinul olandez al avocaţilor, organism de drept public în sensul art. 134 din Constituţie. Toţi avocaţii înscrişi pe lângă un tribunal constituie Ordinul avocaţilor din circumscripţia respectivă.

Art. 18 din Legea privind înfiinţarea Ordinului olandez al avocaţilor şi art. 22 din Legea avocaţilor prevăd ca Ordinul olandez al avocaţilor şi ordinele locale sunt conduse de Consiliul general al Ordinului naţional al avocaţilor şi de Comitetele de supraveghere ale ordinelor locale. Potrivit art. 26 din Legea avocaţilor, Consiliul general şi comitetele de supraveghere asigură exercitarea onestă a profesiei şi au competenţa să adopte orice măsură de natură să contribuie la aceasta. Ele apără drepturile şi interesele avocaţilor, supraveghează respectarea obligaţiilor ce le revin şi îşi îndeplinesc misiunea imparţială prin adoptarea de regulamente. De asemenea, Colegiul delegaţilor poate adopta regulamente în vederea exercitării oneste a profesiei, în materia asistenţei avocaţilor în vârstă sau care au o incapacitate profesională totală ori parţială. 
Regulamentele sunt obligatorii pentru membrii Ordinului naţional şi pentru avocaţii vizitatori
. Ele nu pot conţine dispoziţii contrare situaţiilor reglementate de lege şi nici nu pot privi materii care, dată fiind diversitatea împrejurărilor specifice fiecărei circumscripţii, nu pot fi reglementate prin dispoziţii generale.

Potrivit legii, deciziile Colegiului delegaţilor, ale Consiliului general ori ale altor organe ale Ordinului olandez al avocaţilor pot fi suspendate sau anulate prin Decret regal în măsura în care ele sunt contrare legii sau interesului general. Suspendarea sau anularea operează într-un termen de 6 luni de la data comunicării prevăzută la art. 28 alin. 3, sau atunci când este incidentă o decizie a Consiliului general ori a altui organ al ordinului. În şase luni de la notificarea Ministrului justiţiei, acesta decide, motivat, durata suspendării, care nu poate depăşi un an.


În temeiul art. 28 din Legea avocaţilor, Colegiul delegaţilor a adoptat Regulamentul privind colaborarea membrilor care desfăşoară profesia liberală de avocat. Art. 1 al Regulamentului defineşte noţiunea de relaţie de colaborare drept orice colaborare în cadrul căreia participanţii îşi exercită profesia în mod colectiv şi prin împărţirea riscurilor sau numai conducerea ori răspunderea finală.

Avocatul nu este autorizat sa deroge ori să atenueze obligaţiile ce ar putea aduce atingere libertăţii şi independenţei în exercitarea profesiei, inclusiv apărarea interesului şi relaţia de încredere între avocat şi client, ce reprezintă corolarul acesteia. 


Avocatul are dreptul să încheie contracte ori să colaboreze doar cu:

a) alţi avocaţi înscrişi în Olanda;

b) alţi avocaţi ce nu sunt înscrişi în Olanda, cu respectarea legii;


c) membrii unei alte categorii profesionale ce este agreată în acest scop de Consiliul general, conform prevederilor art. 6 din Regulament
.

Potrivit Regulamentului, în cadrul tuturor legăturilor sale exterioare, avocatul trebuie să evite să prezinte într-un mod inexact, înşelător ori incomplet orice formă de colaborare la care ia parte. Avocatul ce participă în cadrul unei relaţii de colaborare este ţinut să pună la dispoziţie, la cerere, lista ce menţionează numele participanţilor în cadrul relaţiei de colaborare în cauză, profesia şi sediul acestora. Orice document ce emană dintr-o relaţie de colaborare trebuie să menţioneze numele, calitatea şi sediul semnatarului acestuia.

Din expunerea de motive a Regulamentului reiese că o colaborare între avocaţi şi notari, consilieri fiscali şi mandatarii de brevet a fost deja autorizată în trecut prin prevederi anterioare şi că aprobarea faţă de aceste trei categorii profesionale rămâne valabilă. Cu toate acestea, experţii-contabili sunt citaţi ca exemplu de categorie profesională cu care avocaţilor nu le este permis să colaboreze. 

În plus faţă de Regulament, Ordinul olandez al avocaţilor a edictat unele directive aferente relaţiilor de colaborare dintre avocaţi şi alţi practicieni agreaţi. Astfel, avocatul nu are posibilitatea, dedusă din participarea sa la o relaţie de colaborare cu titularul unei alte profesii liberale, să limiteze ori să obstrucţioneze respectarea regulilor deontologice ce îi sunt aplicabile. 
Avocatul ce colaborează cu titularul unei alte profesii liberale este obligat ca, pentru fiecare dosar în care intervine alături de acesta, să formeze un dosar separat şi să se asigure, în raport de colaborarea în cauză:
-  separarea administrării juridice a dosarului de partea financiară;
- constituirea unei arhive separate de cea a celorlalţi titulari ai unei profesii liberale.
Avocatul ce colaborează cu titularul unei alte profesii liberale nu poate asigura apărarea intereselor unei părţi, atunci când acestea sunt contrare părţii ce a fost asistată de către avocat, ori este posibil să rezulte un conflict de interese. 
Avocatul este obligat ca, în orice cauză ce participă alături de titularul unei alte  profesii liberale, să înregistreze cu precizie toate documentele şi elementele ce le aduce la cunoştinţa acelui titular al unei profesii liberale.


Legea privind răspunderea profesională (1991), adoptată de către Consiliul de Supraveghere al Asociaţiei Barourilor Districtuale, a stabilit obligativitatea asigurării de răspundere profesională, dar şi o limitare contractuală de răspundere civilă profesională pentru avocaţi şi procurori.


Responsabilitatea se aplică în momentul producerii unui incident pe parcursul desfăşurării activităţii specifice pentru care avocatul sau procurorul pot fi traşi la răspundere în temeiul dreptului civil.


De la data de 1 iulie 2009 a intrat în vigoare o nouă lege privind administrarea şi integritatea financiară. Această lege include şi obligativitatea asigurării de răspundere profesională a avocaţilor, înlocuind prevederile adoptate în anul 1991. Acoperirea minimă a asigurării a fost crescută la suma de 500.000 de euro (vechiul plafon fiind de 453.780 euro), valoarea despăgubirilor putând atinge dublul sumei asigurate
. 


Cerinţele formale pentru încheierea asigurărilor de acest tip variază în funcţie de  compania de asigurări, fiind destul de diferite. 


• profesia de notar


Notarul olandez se încadrează în sistemul notarului de tip continental. Organismul care guvernează activitatea notarilor din Olanda este Societatea Regală a Notarilor Olandezi (KNB). Înfiinţată în 1968 ca asociaţie privată, KNB a devenit organism public cu putere de auto-reglementare, odată cu intrarea în vigoare a noii legi a notarilor (1999).


Înainte de intrarea în vigoare a noii legi, piaţa serviciilor notariale era caracterizată de tarife fixe, reguli stricte privind locaţia biroului notarial şi un număr de notari determinat. După intrarea în vigoare a noii legi notariale, profesia de notar în Olanda a devenit una dintre cel mai bine reglementate din sistemul notarului de tip continental, respectând, totodată, principii esenţiale ca: independenţă, imparţialitate, calitate a serviciilor şi înaltă calificare.


Legea restabileşte poziţia oficială a notarilor, dar permite, în acelaşi timp, o piaţă liberă a serviciilor furnizate de aceştia. Consolidarea poziţiei de oficial a notarului este reflectată în obligativitatea prevăzută prin lege a acestuia la respectarea principiilor integrităţii şi independenţei, în majoritatea regulamentelor pe care orice notar şi notar stagiar sunt obligaţi să le respecte şi în faptul că notarului îi este interzis să acţioneze ca un avocat.


Din anul 2003 nu mai există nici o restricţie în ceea ce priveşte numărul de notari ce pot să-şi desfăşoare activitatea în Olanda. Pentru a putea deschide propriul birou notarial, notarul începător are obligaţia de a prezenta un plan al afacerii în faţa unei comisii de evaluare formată din experţi financiari, experţi economici şi notari. Această obligaţie s-a instituit pentru a preveni situaţiile de faliment.


Notarii au dreptul de a coopera cu celelalte categorii de profesionişti, în drept în aşa-numitele birouri interdisciplinare
. 

• profesia de arhitect
În Olanda, titlurile profesionale de arhitect, urbanist, arhitect peisagist şi arhitect de interior sunt protejate de lege
. Numai persoanele care sunt înregistrate în Registrul arhitecţilor (SBA), după absolvirea studiilor de specialitate, pot folosi unul dintre aceste titluri. Conform legii, doar titlul este protejat, nu şi profesia ca atare. 
Asigurarea de răspundere profesională este reglementată prin lege, fiind obligatorie. Contractele standard oferă o limitare a răspunderii, astfel încât majoritatea covârşitoare a celor care desfăşoară profesia liberală de arhitect încheie asigurări de acest tip.


Polonia

Răspunderea contractuală este principala formă răspundere care decurge din îndeplinirea defectuoasă a unor obligaţii contractuale, indiferent de tipul contractului şi de părţile acestuia. Cazurile specifice legate de achiziţionarea de produse inadecvate sau nesatisfăcătore, în ceea ce priveşte calitatea acestora sunt reglementate de către un regim de răspundere relativ independent de răspunderea contractuală obişnuită. Regimul de garanţii juridice şi comerciale este autonom, deoarece scopul său nu este neapărat similar cu scopul răspunderii contractuale, în general (art. 556 - 576 şi 577 - 581 Cod civil)
.


Sistemele de drept civil menţionează că vinovăţia este un element de drept necesar al răspunderii contractuale, indiferent că se are în vedere un avocat, un notar sau persoane care nu desfăşoară activităţi liberale. În sensul său cel mai larg, vinovăţia cuprinde un element subiectiv şi unul obiectiv. Elementul obiectiv în răspunderea contractuală este comiterea unei ilegalităţi pe parcursul derulării contractului. Această ilegalitate este interpretată diferit, putând conduce la o răspundere delictuală. În primul rând reprezintă o încălcare a contractului sau o împlinire incorectă a promisiunilor contractuale. Elementul subiectiv, la rândul său, este reprezentat de faptul că titularul profesiei liberale „nu exercită atenţia cuvenită în îndeplinirea unei obligaţii”. 

După modificarea Codului civil, în anul 1990, legiuitorul a eliminat ambiguitatea existentă în prevederea prezentată mai sus, definind o răspundere mult mai strictă pentru părţile care desfăşoară activităţi liberale într-un contract, faţă de cealaltă parte din contract, care nu este o persoană specializată. Jurisprudenţa evidenţiază faptul că instanţele continuă să acorde o atenţie mai mare răspunderilor delictuale şi mai puţin situaţiilor de nerespectare a contractelor dintre părţi
. Mai mult, în cazul tranzacţiilor comerciale, existenţa unei vinovăţii a vânzătorului nu are nici o importanţă, răspunderea fiind uşor de stabilit numai în baza existenţei unui prejudiciu: pierderile materiale (damnum emergens) şi pierderile de profit (lucrum cessans), ambele putând fi reparate potrivit răspunderii contractuale.


• profesia de avocat

Există norme specifice privind răspunderea avocaţilor, care sunt consideraţi responsabili de mijloace, cum ar fi: precizia, diligenţa, bună conduită, onoarea şi demnitatea, etc., datoria acestuia fiind aceea de a acţiona în interesul clientului. Regulile sunt cuprinse în Codul de Etică şi Conduită al Avocaţilor
.


Legislaţia poloneză cuprinde reglementări specifice în Legea cu privire la profesia de avocat (1982), Legea cu privire la furnizarea de către avocaţi străini a asistenţei juridice pe teritoriul Poloniei (2002); Reglementarea Ministerului de Finanţe privind asigurarea de răspunderea civilă obligatorie a avocaţilor (2003).

 
În cazul în care activitatea avocatului este în contradicţie cu prevederile Codului, acesta poate fi găsit responsabil:


- de răspunderea civilă pentru daune, solicitarea trebuind adresată instanţelor civile; 


- de sancţiuni disciplinare, stabilite de Barou.


Responsabilitatea civilă implică stabilirea unei relaţii de cauzalitate între activitatea avocatului şi daunele produse, precum şi stabilirea contribuţiei părţii vătămate la producerea daunelor.


Potrivit Regulamentului Ministerului de Finanţe cu privire la asigurarea obligatorie de răspundere civilă a avocaţilor, suma minimă garantată este de 50.000 de euro/eveniment. Avocaţii sunt liberi să negocieze nivel mai ridicat de valoare decât cea minimă.

PORTUGALIA

• profesia de avocat

În Portugalia, există trei profesii de bază în domeniul juridic: avocat, jurisconsult şi notar. Nu este permis ca o persoană să desfăşoare o activitate de avocat şi de jurisconsult în acelaşi timp.


Avocatul are dreptul aproape exclusiv de reprezentare în faţa instanţelor şi de consultanţă juridică. Actul normativ ce guvernează profesia de avocat este Decretul-lege nr. 49/1984. Profesia de avocat are la bază auto-reglementarea, care se află printre atribuţiile Colegiului Naţional al Avocaţilor (Ordem dos Advogados) şi ale celor şapte colegii districtuale, ce dispun de autonomie administrativă şi financiară.


În conformitate cu art. 53 din Decretul-lege nr. 49/1984, consultanţa juridică este un drept exclusiv al avocaţilor, cu câteva excepţii.


Art. 36 din Codul de procedură civilă (1961), aplicabil avocaţilor şi jurisconsulţilor, stipulează că mandatul oferit de client prin declaraţie verbală, în conformitate cu prevederile legale, împuterniceşte pe cel mandatat să reprezinte clientul în toate actele de procedură, chiar şi în faţa Curţii Supreme şi că este obligatorie reprezentarea părţii de către un avocat.


Auto-reglementarea profesiei de avocat presupune îndeplinirea anumitor acte juridice, inclusiv, acolo unde legea procedurală o cere, reprezentarea în faţa instanţei. Jurisconsultul, în interesul clientului său, poate solicita, oral sau în scris, oricărui departament public examinarea procedurii, dosarelor şi documentelor şi, de asemenea, are autoritatea să solicite eliberarea de certificate, fără a fi necesară o procură specială.


În cadrul litigiilor, acolo unde nu este necesară prezenţa unui avocat, părţile pot fi reprezentate de jurisconsult. În virtutea art. 32 alin 2 din Decretul-lege nr. 49/1984, aceştia pot face în continuare petiţii suplimentare care nu au o natură litigioasă, ci una administrativă. În districtele unde nu există avocaţi, apărarea poate fi exercitată de jurisconsult.


Legislaţia portugheză nu conţine prevederi speciale privind răspunderea civilă profesională a juriştilor. Statutul Asociaţiei Baroului conţine o serie de norme deontologice, dar care nu specifică un regim de răspundere civilă diferit de cel care se aplică tuturor cetăţenilor. Cu toate acestea, jurisprudenţa tinde să ia în considerare o astfel de răspundere contractuală sau ne-contractuală. 
 
Statutul face referire la asigurarea de răspundere civilă profesională a avocaţilor, inclusiv în ceea ce priveşte limitarea răspunderii în anumite situaţii.


Normele generale de răspundere civilă menţionate mai sus sunt incluse în Codul civil portughez. Articolele cele mai relevante ale sunt art. 798 - 800 pentru răspunderea civilă contractuală, respectiv art. 483 - 510, pentru răspundere civilă ne-contractuală. Regulile privind limitarea răspunderii civile profesionale se regăsesc în art. 99 din Statutul Asociaţiei Baroului, aprobat prin Legea nr. 15/2005.


Deşi există diferenţe semnificative între cele două tipuri de răspundere, ambele au tendinţa de a se aplica conform unui regim comun
. Astfel, pentru ca un avocat să fie tras la răspundere pentru un act sau omisiune, este necesară îndeplinirea unor cerinţe cumulative şi stabilirea de către instanţa a vinovăţiei:


a) actul sau omisiunea - în răspunderea contractuală - reprezintă eşecul acţiunilor desfăşurate de avocat sau efectuarea defectuoasă a obligaţiilor care decurg din de contract; 


b) producerea de daune/pierderi clientului;


c) cauze conexe punctelor a) şi b): acţiuni neglijente sau deliberate, întreruperea unilaterală a executării contractului, etc. 

Ambele tipuri de răspundere prevăd faptul că acoperirea daunelor se realizează în întregime, în natură sau, dacă nu este posibil, prin compensaţii financiare.


Avocaţii pot limita răspunderea lor la valoarea de asigurare, care nu poate fi mai mică de 250.000 euro/eveniment, cu condiţia ca să deţină o asigurare de răspundere care să acopere această valoare minimă şi să consemneze în scris pe împuternicirea sa expresia „răspundere limitată”. Rata de asigurare/an a avocatului este de circa 125 euro. 

Asigurările de răspundere sunt obligatorii atât pentru avocaţii individuali, cât şi pentru firmele de avocatură.

 
Pentru avocaţii individuali, Baroul acordă o acoperire de minim 150.000 euro/avocat, cu toate că cei care doresc să beneficieze de răspundere limitată sunt obligaţi să cumpere şi să menţină o asigurare cu o acoperire de 250.000 euro. Pentru a realiza acest deziderat, Baroul face un efort financiar de aproximativ 15% din totalul bugetului său.


Pentru firmele de avocaţi cu răspundere limitată, în conformitate cu art. 37 din Decretul-lege nr. 229/2004, acestea trebuie să încheie asigurări la valoarea minimă de acoperire, în funcţie de nivelul beneficiilor din anul anterior, nivelul de garantare fiind de 50% din sumă. În cazul în care acest acord nu este executat, firmele de avocatură vor fi considerate drept firme cu răspundere nelimitată.

Contractele de asigurare sunt verificate de Institutul pentru asigurări al Portugaliei - organismul oficial care controlează şi supraveghează activitatea de asigurare şi reasigurare, fondurile de pensii şi de brokeraj.

SLOVENIA


• profesia de avocat

Nu există norme specifice privind răspunderea avocaţilor. În Legea privind barourile de avocaţi se menţionează că acestea trebuie să încheie o răspundere pentru daunele ce pot fi produse în timpul desfăşurării activităţii pentru toţi avocaţii ce fac parte din baroul respectiv. Prima de asigurare se achită din taxa plătită de avocat.


La nivelul anului 2009, asigurarea de răspundere profesională avea un minim de acoperire de 250.000 euro/eveniment pentru avocaţii individuali şi de 1.000.000 euro/eveniment pentru firmele de avocatură.


Asigurarea acoperă daunele cauzate de grave neglijenţe, erori sau suspendarea obligaţiilor profesionale a persoanei asigurate sau a persoanelor angajate să continue îndeplinirea obligaţiilor solicitate de un client.


În cazul în care firma de avocatură nu reuşeşte să încheie o asigurare pentru personalul angajat, managerul acesteia poartă răspunderea personală pentru daunele provocate de angajaţi. Asigurarea se încheie pe o perioadă minimă de 12 luni, trebuind reînnoită pe întreaga perioadă de funcţionare a firmei de avocatură.

• profesia de arhitect
Un designer de arhitectură este un profesionist înregistrat la Camera de Arhitectură şi Amenajare a Teritoriului din Slovenia (ZAPS)
. Pentru a putea să profeseze, un solicitant trebuie să aibă o experienţă practică adecvată, dobândită după finalizarea unei facultăţi de profil şi după susţinerea unui examen profesional în design arhitectural, care să fie gestionat de ZAPS, trebuind, de asemenea, să aibă o asigurare de răspundere profesională pentru acoperirea eventualelor daune care pot fi produse clienţilor.


SPANIA


• profesia de avocat

Profesia de avocat - reglementată încă din 1495, prin Ordonanţa Avocaţilor (Ordenanzas de Abogados, act normativ modificat, completat şi republicat), promulgată de los Reyes Catolicos en Medina del Campo - este o profesie liberă şi independentă. Potrivit art. 1 din Statutul avocaţilor, aprobat prin Decretul Regal nr. 658/2001, avocaţii nu sunt funcţionari publici şi îşi exercită profesia pe baza unei competiţii libere şi corecte. În Spania, părţile aflate în litigiu sunt obligate să fie asistate de doi profesionişti în drept, un avocat pentru apărare şi un jurisconsult, care are rol exclusiv de reprezentare a părţilor în faţa instanţei (primeşte notificările/citaţiile, urmăreşte îndeplinirea tuturor formalităţilor procedurale). Avocatul nu poate fi şi jurisconsult în acelaşi timp; poate lucra în birouri de avocatură de cel puţin 20 de membri, birou care trebuie înregistrat la baroul local şi are drept exclusiv de reprezentare şi consiliere juridică. 

Organismele care supraveghează corecta exercitare a profesiei de avocat sunt: la nivel naţional - Consiliul General al Avocaţilor; în fiecare regiune autonomă - Consiliul Barourilor din regiunea respectivă; în fiecare provincie - baroul local.


Profesia de avocat nu poate fi exercitată fără înscrierea prealabilă în barou. După depunerea jurământului de respectare a Constituţiei şi a legilor ce guvernează profesia, avocatul este învestit imediat cu toate drepturile şi îndatoririle unui membru cu drepturi depline.

În Spania, avocatul îşi poate exercita profesia sub titlu individual, în cadrul unor societăţi civile (ca angajat sau colaborator) sau în cadrul unor parteneriate cu alţi avocaţi.

• profesia de notar

Profesia de notar este considerată liberală, dar presupune, totodată, şi îndeplinirea unor obligaţii impuse de stat. În exerciţiul lor public, notarii nu au dreptul de a-şi selecta clienţii. Potrivit art. 1 din Legea din 1962, notarul este un funcţionar public autorizat să certifice, în conformitate cu legea, contracte sau alte acte extrajudiciare. Există o singură categorie de asemenea funcţionari pe întreg teritoriul Regatului. 


Regulile ce guvernează activitatea notarială definesc şi scopul funcţionării notarului şi sunt conţinute în art. 1 al aceleiaşi legi: Corpul Notarilor este constituit din toţi notarii din Spania, care au aceleaşi atribuţii, îndatoriri şi obligaţii prevăzute prin lege şi regulamente.


Ca profesionişti de specialitate juridică, notarii au misiunea de a acorda consultanţă oricărei persoane care îi solicită, având obligaţia de a explica acesteia termenii juridici, ca şi demersurile juridice potrivite atingerii scopului propus, în conformitate cu prevederile legale.

Notarii sunt învestiţi cu puterea de a atesta, ceea ce presupune: 

a) in facto, exactitatea a ceea ce notarul vede, aude şi percepe prin simţurile sale; 

b) în sens juridic, autenticitatea declaraţiei de voinţă a părţilor într-un act public, în concordanţă cu prevederile legale. 

Notarul este un funcţionar public ce are autoritatea de a atesta autenticitatea (adevărul public) contractelor sau altor acte extra-judicare (art. 1 din Actul Notarilor), în concordanţă cu legislaţia în vigoare. Notarul este un profesionist liber şi independent, a cărui datorie este să evalueze, să consilieze şi să găsească cele mai potrivite căi legale pentru atingerea scopurilor celor care-i solicită serviciile, având obligaţia de a păstra o poziţie neutră faţă de toate părţile. Notarul este competent să ateste orice fapt, act, contract, în general orice tranzacţie legală extrajudiciară şi are exclusivitate în această acţiune: acte de stare civilă, contracte de căsătorie, testamente, succesiuni, constituiri/modificări/dizolvări de societăţi civile şi comerciale, ipoteci, păstrare în depozit etc.

În ceea ce priveşte accesul în branşă, art. 6 din Regulamentul notarial prevede următoarele condiţii: cetăţenie spaniolă, capacitate deplină de exercitare a drepturilor civile şi titlu de doctor sau master în drept. Postul de notar de ocupă prin concurs. Nu este obligatoriu un stagiu notarial şi nici urmarea ulterioară a unor cursuri de perfecţionare.

Potrivit art. 116 din Legea notarială se stabileşte o competenţă teritorială pe districte, potrivit căreia notarii nu pot întocmi/autentifica documente în afara districtului respectiv. Chiar dacă există această limitare, titlul profesional al notarului şi calitatea serviciilor oferite de acesta este garantată pe întreg teritoriul ţării. Corpul Notarilor are deplină autonomie şi independenţă în organizarea şi funcţionarea sa şi depinde, în mod direct, de Direcţia Generală a Înscrisurilor şi Notarilor din Ministerul Justiţiei (art. 307 din Lege). Acesta este un organism descentralizat, fiind format din 16 colegii notariale districtuale, considerate corporaţii de drept publice, cu personalitate juridică şi capacitate deplină de exerciţiu. Fiecare notar este membru al colegiului districtual în care îşi are reşedinţa.


Notarii lucrează în mod independent, în birouri notariale, putând exista chiar mai multe birouri notariale în aceeaşi clădire. Pentru deschiderea unui birou notarial este necesar acordul consiliului de conducere al colegiului notarilor din districtul respectiv, în vederea respectării principiului liberei alegeri a notarului de către public, conform cu numărul de locuitori şi cu cel al notarilor deja înregistraţi. Sunt şi situaţii în care unii notari formează parteneriate generale, dar acestea sunt specializate exclusiv pe drept fiscal (taxe şi impozite).


Exercitarea profesiei într-un birou notarial este incompatibilă cu desfăşurarea activităţii în orice alt birou cu jurisdicţie dependentă, în orice alt birou public în care se primesc avantaje financiare din bugetul public; biroul notarial nu poate funcţiona la domiciliul notarului, dacă regulamentul colegiului nu prevede altfel.


Notarul primeşte bani de la client numai sub formă de taxe sau de cheltuieli suplimentare în interesul clientului. Taxele sunt aceleaşi pentru toţi notarii, sunt obligatorii şi sunt fixate prin Decret regal, adică nici notarii, nici camerele notariale nu au puterea să modifice aceste taxe. Consultanţa prealabilă este gratuită. 

Decretul Regal nr. 1426/1989 diferenţiază două categorii de documente: 

- documente fără cantitate (ex: împuterniciri, testamente, contracte maritale, în general acte sau fapte fără o valoare economică determinabilă), cărora li se aplică un tarif fix; 

- documente cu cantitate (contracte cu o valoare economică specifică sau determinabilă, ca donaţiile, închirierile etc.), cărora li se aplică un tarif proporţional cu valoarea declarată sau verificată fiscal. Fiecare notar depune o garanţie, la începutul activităţii în biroul notarial.


Cooperarea interprofesională este permisă cu avocaţi, auditori sau consultanţi fiscali.


• profesia de arhitect

Profesia de designer de interior/decorator este reglementată în Spania, Consiliul General al Asociaţilor oficiale de designeri de interior şi decoratori (CGDI) fiind organismul de conducere al profesiei. Cadrul general de desfăşurare a activităţii este reglementat prin Decretul regal privind îndatoririle şi responsabilităţile profesionale
. Asigurarea de răspundere civilă nu este obligatorie, dar ASEMAS, compania de asigurare a arhitecţilor, poate reţine în acest scop un procent de 0,2% din costul total al contractului.

  
Până în mai 2000, pentru clădirile realizate pentru stat, răspunderea se întindea pe o perioadă de 10 ani pentru construcţia în sine, existând un termen de 15 ani pentru acţionarea în instanţă a arhitectului, pentru solicitarea de daune-interese. După această dată, răspunderea se întinde pe o perioadă de 1 ani pentru finisaje, 3 ani pentru instalaţiile clădirii şi 10 ani pentru elementele de structură, de la data recepţiei. Acţiunea în justiţie pentru daune-interese se poate realiza în termen de 2 ani de la recepţia clădirii, conform Legii privind regulamentul construcţiilor nr. 38/1999.


Suedia

• profesia de avocat

În Suedia există un singur tip de avocat, care obţine titlul profesional prin înregistrarea în Baroul suedez. Avocaţii pot fi apărători publici, cu unele excepţii. Accesul la profesie este asigurat prin obţinerea diplomei universitare, având dreptul de a acorda imediat consultanţă juridică. Juriştii ne-avocaţi lucrează în birourile de avocatură, sub denumirea de juridiska byraer. Este vorba despre cei care urmează cursurile scurte de drept (2,5-3 ani) şi se ocupă cu acte pregătitoare activităţii avocatului.
Legislaţia suedeză privind acordarea daunelor în cazul răspunderii civile recunoaşte importanţa asigurării, în special cea de răspundere civilă. Există o prevedere generală, cap. 6, art. 2 din Legea privind răspunderea delictuală, care conferă instanţelor dreptul de a atenua răspunderea în cazul în care punerea în executare a unei cereri de despăgubire ar provoca dificultăţi economice deosebite debitorului
.

În literatură se apreciază că nu poate exista nici o dificultate pentru debitor, indiferent de profesia sa, în situaţia în care asigurarea acoperă răspunderea, iar această prevedere nu poate fi invocată de către un asigurător care s-a angajat să acopere răspunderea
. Cazul este aplicabil, totuşi, minorilor şi persoanelor cu probleme psihice, pentru care răspunderea poate fi atenuată în conformitate cu o serie de reguli speciale. 

Cu toate acestea, atenuarea poate fi invocată chiar dacă asigurarea de răspundere civilă acoperă răspunderea. Aceasta poate fi ajustată în mod rezonabil în funcţie de tipul de asigurare şi posibilităţile de asigurare. 
Un avocat este obligat să cumpere o asigurare de răspundere de acoperire a daunelor, potrivită pentru practica sa şi de a menţine o astfel de asigurare, cu respectarea condiţiilor stabilite de Asociaţia baroului naţional
.

Este important de remarcat faptul că asigurarea impusă de Barou, precum şi taxa achitată de avocaţi nu sunt suficient de utile în cazul în care se produc daune importante. Prin urmare, o asigurare suplimentară este, de obicei, necesară. De exemplu, plângerea unei persoane poate apărea după o perioadă îndelungată de la producerea pagubelor sau se poate produce în momentul schimbării asigurătorului. 

O clauză opţională de limitare a răspunderii este inclusă în formularul-tip semnat de avocaţi cu Asociaţia Baroului suedez, practica evidenţiind diferenţe de aplicare în funcţie de domeniul de practică al avocatului. 

Toţi membrii Baroului suedez, precum şi personalul angajat de aceştia trebuie să încheie:

• asigurarea de răspundere civilă obligatorie pentru „pierderea economică pură”; 


• asigurarea obligatorie pentru infracţiuni contra patrimoniului.

 
Acoperirea minimă obligatorie pentru pierderea economică „pură”, cauzată de o eroare sau neglijenţă este de 3.000.000 SEK (331.000 euro), iar nivelul minim de garantare pentru daune produse împotriva proprietăţii unui client este de 10 milioane SEK (1.100.000 euro).


Asigurarea de răspundere pentru acest tip de pierderi economice acoperă răspunderea pentru pierderile economice cauzate unui client sau unei terţe părţi de către asigurat sau angajaţii săi din eroare sau neglijenţă. Asigurarea pentru infracţiuni împotriva proprietăţii se referă la infracţiuni contra patrimoniului, cum ar furtul sau abuzul de încredere, comise de firma de avocatură sau avocat.


Costurile avocaţilor pentru încheierea de asigurări obligatorii sunt de 1.000 euro/an pentru fiecare avocat individual sau care lucrează într-o firmă de avocatură.

• profesia de arhitect
În Suedia nu există legislaţie care să restricţioneze accesul la profesia de arhitect de interior
. Nici profesia şi nici titlul nu sunt reglementate prin lege. În conformitate cu legislaţia suedeză din domeniul construcţiilor, clientul are întreaga responsabilitate pentru desfăşurarea corectă a activităţilor şi îndeplinirea cerinţelor prevăzute de lege sau de autorizaţia de construcţie. 


Există contracte standard agreate de către organizaţiile de profil pentru clienţi şi consultanţii. Arhitecţii de interior sunt pe deplin răspunzători pentru prejudiciul cauzat de planificarea/proiectarea prevăzută de caietul de sarcini. Răspunderea poate fi limitată prin contract, atât ca perioadă, cât şi ca valoare. Asigurarea privind răspunderea profesională nu este obligatorie pentru membrii Asociaţiei suedeze a Arhitecţilor, dar aceasta oferă asigurări de răspundere civilă special pentru aceştia.


Ungaria

• profesia de avocat

Responsabilitatea avocaţilor este, în general, guvernată de Codul civil care prevede o obligaţie de a utiliza toate mijloacele posibile pentru îndeplinirea intereselor clienţilor.


Legea nr. XI/1998 privind avocaţii conţine o serie de obligaţii suplimentare. Răspunderea pecuniară a avocaţilor este mai strictă în ceea ce priveşte răspunderea pentru banii şi obiectele de valoare cuprinse în solicitarea clienţilor. Responsabilitatea birourilor de avocatură este similară cu cea a societăţilor cu răspundere limitată, fiecare membru al biroului fiind răspunzător proporţional cu prejudiciul cauzat.


În plus, toţi avocaţii sunt obligaţi să încheie o asigurare de răspundere civilă
. Cei mai mulţi avocaţi sunt membri ai sistemului de asigurări de auto-asistenţă al Asociaţiei Avocaţilor din Ungaria. Pragul minim de compensare este de 5.000.000 HUF (18.300 euro)/incident, iar pragul maxim este de 10.000.000 HUF. Contribuţia proprie a avocaţilor se ridică la un cuantum de 322 euro/an, fiind compusă din taxa de membru al Baroului, prima lunară de asigurare şi contribuţia proprie a avocatului.


Potrivit art. 10 din Legea nr. XI/1998
, avocaţii sunt responsabili pentru rambursarea oricăror daune provocate în desfăşurarea activităţii de practică judiciară. Poliţa de asigurare de răspundere civilă pentru compensarea daunelor trebuie să fie valabilă pe întreaga durată de desfăşurare a activităţii. Chiar şi în absenţa unei acţiuni în justiţie de despăgubire a unui client, avocatul trebuie să răspundă pentru banii şi obiectele de valoare pe care le-a primit, având obligaţia de restituire. Avocatul este scutită de răspundere dacă dovedeşte că eşecul a avut loc pentru un motiv „dincolo de controlul său”.


• profesia de notar

Scopul activităţii notarilor este acela de a preveni disputele în instanţă
. Notarii au dreptul exclusiv de desfăşurare a activităţilor specifice, dacă sunt înscrişi în Asociaţia notarilor. Pe baza legii, notarii sunt numiţi pe perioadă nedeterminată de către Ministrul justiţiei. Aceştia sunt obligaţi să deţină o asigurare de răspundere pe întreaga durată de desfăşurare a activităţii.


Gama exclusivă de activităţi notariale include înregistrarea tranzacţiilor legale, a declaraţiilor legale şi faptelor juridice ale clienţilor. 


Reprezintă abatere disciplinară fapta notarilor de a nu-şi îndeplini obligaţiile prevăzute de lege sau încălcarea cu bună-ştiinţă a sarcinilor prevăzute de lege. De asemenea, notarii al căror comportament culpabil este în conflict cu liniile directoare ale Baroului sau poate dăuna reputaţiei acestora, pot fi sancţionaţi disciplinar.


Onorariul notarului se stabileşte în funcţie de valoarea obiectului de activitate, iar în cazul în care acesta nu poate fi precizat, în funcţie de timpul dedicat activităţii profesionale respective.  

